ur Gavadenn | Daskor\nCarhaix, Bobl (ar)\nUn eur a zo abaoe m’emañ an daou laer-mor o vrennika : al loar a oa sklaer c’hoazh, hag an deiz ne rae nemet komañs goulaouiñ.\nA-forzh da vale, ar baotred a oa aet dija pell diouzh al lestr. Fistoulig a oa leun e gof a vrennig hag a rigadell, ha Sikraouig, eveltañ a oa ivez reut.\nEvelkent e kargent o godelloù hag o bonedoù evit degas ivez ur guchennig brennig d’o c’henseurted d’al lestr.\nFistoulig a zo dindan ur roc’h o kargañ e voned, pa glev en un taol ur garmadenn skrijus o tont diwar ar roc’h.\nKen buan hag ul luc’hedenn, ar paotrig a redas en ur grial da gaout e vignon Sikraouig.\n– Petra an tanfoeltr a zo o yudal war ar roc’h, a lavaras Sikraouig.\n– N’ouzon ket ! Un aneval-mor bennak, n’anavezomp ket !\n– Deomp da welet.\n– Evelkent, emichañs ne zebro ket ac’hanomp ! Sell, fiñval a ra, an aneval gouez !\nKerkent, ur c’hrougnadenn heñvel ouzh hini ul leon kounnaret, a deuas adarre diwar ar roc’h, an aneval a fiche gwashoc’h-gwazh.\nNeuze Fistoulig en em lakaas da redek war-zu ar Goulmig, ha Sikraouig a yae war e lerc’h gwellañ Kerkent ma oant erruet war ar c’hae, e tiskennjont er vagig, ha buan war-zu ar Goulmig.\nPa oant degouezhet el lestr, e teuas da soñj dezho o doa ankouaet ar veltad dour dindan ar c’herreg.\nN’eus forzh ! Dihunañ a rejont fonnus ar c’habiten hag an daou vartolod all, ha kerkent e lavarjont petra o devoa klevet ha gwelet.\n– Ya kabiten ! Eme Fistoulig, berr warnañ c’hoazh hag ar c’hwezenn war e dal, ul leon bennak a zo du-hont war ar roc’h ! Grougnal a ra, ha fichañ a ra ar bezhin gantañ !\n– A ! A ! A ! Dec’h e lavares deomp ez ae da spered e bro an eürusted, p’az peze evet absint ! Gwir eo evit doare ! Mes en taol-mañ eo aet e bro an enkrez.\n– Feidantortik avat ! Me zo test ivez, kabiten, ha klevet em eus sklaer div c’hrougnadenn o tont eus a-douez ar bezhin a zo war ur roc’h du-hont pell en aod.\n– Te dec’h da noz a oa ken mezv ha Fistoulig, ha da spered a zo trellet hiziv gant litrad gwin-ardant ar Peul.\n– Ma kabiten ! Kredit pe na kredit, mes gwir eo ar pezh a lavaromp.\n« Sellit, deuit war ar pont, ha me ’ziskouezo deoc’h ar roc’h war pehini hon eus gwelet an aneval.\nUr vunutenn goude, paotred ar Goulmig, a oa holl war ar pont, o daoulagad troet war-zu ar roc’h.\nAr c’habiten a gemeras neuze e lunedoù evit gwelet a-bell, ha prestik goude e lavaras d’e vartoloded e oa gwir komzoù Fistoulig.\n– Gwelet em eus ar bezhin o fichañ, oc’h ober lampoù, un dra bennak bev a rank bezañ dindan, ha prestik ni a welo petra eo.\n– Kerc’hit div fun nevez, hag ar vazh houarn a vez ganeomp evit tostaat al lestr ouzh ribl ar c’haeoù, ha deomp da welet petra eo an aotrou-se.\nAr baotred a ziskennas er vagig, hag ur pennad goude e oant e-tal ar roc’h. Neuze ar c’habiten, ar vazh houarn spegerezh gantañ en e zaouarn, a dosta ouzh an aneval.\n– Ma’z out den, komz, eme Bimbao, ma’z out aneval emaout etre daouarn da vourevien.\nAr bern bezhin a gren, hag ur youc’hadenn spontus a deu eus a-douez.\n– Evit an eil gwech, ma’z out den, komz, n’eus forzh e pe yezh !\nEvit an eil gwech, ur c’hrougnadenn hiroc’h ha skiltrusoc’h a sav eus a-zindan ar bezhin.\n– Evit an trede gwech, hag ar wech diwezhañ, lavar deomp ha den out, ha ma ne respontez ket, va bazh houarn a zo en da groc’hen.\nEn un taol krenn neuze ar bern bezhin a sav en e sav sonn, a ziskennas diwar ar roc’h, hag en em laka da redek dre an aod.\nMes allas ! Ar Peul, hir e zivesker a dapas anezhañ fonnus, a dremenas ar funien dre e gorf, hag en taolas d’an douar.\nFistoulig a sikouras en liammañ en ur c’hiz ma ne c’helle mui fiñval nag e zivesker nag e zivrec’h.\nPa en em santas tizhet da vat, Paotr ar bezhin a leuskas teir c’hrougnadenn skiltrus-meurbet.\n– Ne vezi ket avañsetoc’h evit grougnal, eme Fistoulig, aze emaout hag aze e chomi keit ma plijo ganeomp-ni.\nAr baotred neuze evit gwelet mat peseurt kavadenn o doa graet, en em lakaas a-zevri da douzañ ar bezhin diwar-dro o aneval.\n– Un den eo, evel a welan, em Bimbao, setu amañ e benn.\n– Ha setu amañ e zivesker du, eme Fistoulig.\n– Mes petra ’ raimp gantañ, peogwir ne gaoze, a lavaras Bidoch.\n– Kaoze ’ta ma n’out ket mut !\nUn nebeudig goude, an den du, hanter-varv e zaoulagad en e benn, a c’hrozmolas ur gerig bennak dre e zent, mes hini eus ar baotred ne gomprene ar pezh a lavare.\nDre e gomzoù, a-forzh da gaozeal, e lavaras :\n– Danmark ! Danmark !\nNeuze ar c’habiten a gomprenas e ranke an den bezañ eus ar vro-se, peogwir e komze diouti.\nSikraouig, alies en e yaouankiz, a oa bet er vro-se asambles gant Gwilhoù kozh e vestr, ha desket en doa meur a c’her eus ar yezh a gomzed eno.\nSetu eta Sikraouig ha paotr ar bezhin a c’hell en em entent bravik.\n– Lavar dezhañ ez on kontant d’her resev em lestr, ma kar, hag e kasin anezhañ hepdale d’ar gêr.\nKerkent paotr ar bezhin a roas da anaout d’ar c’habiten ec’h asante mont gantañ el lestr.\nAr baotred neuze a dennas al liammoù diwar e dro, hag e voe lezet da vale. Prestik goude e pigne er vag asambles gant ar pemp laer-mor.\nPa voe degouezhet er Goulmig, e voe lakaet paotr ar bezhin da dommañ e-tal an tan. Neuze Sikraouig a c’houlennas outañ e anv.\n– Me, emezañ, a zo anvet Frederic Killson, va zad a oa eus Bro-Saoz, ha va mamm eus an Danmark.\n« Tregont vloaz em boa pa oan peñseet e mor ar Frañs, ha setu amañ penaos, hervez em eus soñj.\n« Martolod e oan war ul lestr bras, unan eus ar re vrasañ a veze graet d’ar mare-se, ha va lestr a oa karget ken a venne mont d’ar goueled bep taol avel.\n– Petra a oa ganeoc’h ?\n– Ur garg koad e oamp o vont da gas da Vourdel, pa zegouezhas warnomp ur barr-arnev skrijus... A vihanoc’h eget un hantereur e oa aet al lestr e goueled ar mor don.\n« A ya ! Va spered a zo enkrezet hiziv c’hoazh, pa soñjan en nozvezh skrijus-se a lakaas an disparti etre va mignoned ha me, ha seblantout a ra din c’hoazh bremañ klevet ar youc’hadenn spontus-se a lavaras ar c’habiten en ur gouezhañ er mor :\n« Sauve qui peut !...\n« Me neuze a ziframmas ur plankenn, n’ouzon mui eus pelec’h, ha gantañ ec’h en em daolis er mor sklaset.\n« Neuiñ a ris e-pad un nozvezh hag un devezh, hep gouzout da belec’h e yaen gant an dour.\n« Skrijus e oa bezañ bev en nozvezh-se : ar c’hazarc’h a gouezhe puilh warnon, ar mor dirollet a seblante va lonkañ bep munut dindan e wagennoù kounnaret, ouzhpenn, aon em boa da vezañ bet lonket gant ur pesk bras bennak, evel ul logodenn gant ur c’hazh.\n« Mes ar pezh a rae muiañ poan din e-kreiz an dañjer, e oa ar soñj eus va fried muiañ-karet, eus va bugaligoù em boa lezet du-se en Danmark.\n« Koulskoude, goude bezañ stourmet ouzh ar mor e-pad un nozvezh hag un devezh, ec’h en em gavis war ribl un aod, en ur vro n’anavezen ket.\n« Abaoe emaon oc’h en em vagañ gant brennig, rigadell, ur peskig bennak, hag alies gant boued loened.\n« Pell zo n’em eus tamm dilhad, ha va c’hroc’hen, evel a welit, a zo goloet gant ar bezhin.\n« Evit ti n’em boa netra nemed un toull bennak kleuzet gant an dour dindan ar reier. Setu aze va buhez abaoe peñse va lestr.\n« M’ho pije ar vadelezh da lavaret din e pe vro emaon amañ, e vijen eürus.\n– Al lestr-mañ a zo war mor Breizh.\n– A ! Breizh ! Breizh ! Ar vro gaerañ zo er bed !\n« Bet on e Sant-Maloù, e Sant-Brieg, e Brest, en Naoned, gwechall pa oan o komañs lavigat.\n« Atav ar Vretoned a zo bet martoloded dispont e-kreiz an dañjer, hag atav o deus kalonoù aour evit o breudeur dianket.\n« Ma’z oc’h-c’hwi martoloded ganet e Breizh, e c’hellan kaout ennoc’h ar fiziañs am bije em breudeur.\n– Bretoned omp ! Hag evit un den en enkrez, hor c’halonoù atav a zo digor-frank, rak-se ’ta diouzh a hiziv, em lestr, emaoc’h etre daouarn ho preudeur.\n– Kozh on dija evit gwir, mes evelato em bo soñj da zic’haouiñ ac’hanoc’h eus ar vadelezh ho peus evidon.\n« Va divesker a zo skañv c’hoazh evit sevel e beg ar gwernioù, ha krediñ ’ran n’eus ket kalz a vartoloded trec’h din da vleinañ ul lestr, ha d’he c’has da benn ur veaj.\n– Gevier a lavarez, eme Fistoulig, rak ma vijes bet ar pezh a lavarez, ne vije ket bet c’hoarvezet ganit ar pezh zo.\n– Ro peoc’h ’ta, marmouz fall, hag arabat eo dit ober goap eus da dad-kozh !... Hennezh an den-se en deus gwelet muioc’h a vor fall eget na weli-te biken !\n– Ouzhpenn-se, adalek va unnek vloaz betek va daou vloaz warn-ugent, on bet gant ur c’habiten bras eus va bro o laerezh peñse e kement mor a zo er bed.\n« Er giz-se eo em eus gounezet en bern amzer ar muiañ amzer.\n« Soñjal a raen zoken chom er gêr da vevañ diouzh va leve, pa vije echuet ganin va beaj e Bourdel; mes allas ! Ar gwalleur ne lavar ket e pe boent ec’h erru, ha d’an ampoent ma soñje din e oan o vont da vezañ eürus gant va bugaligoù, ez on kouezhet er brasañ dizesper.\n« Koulskoude bremañ ne gollan ket ar fiziañs da welet va zud, ha ret e vezo din kas dezho eus va c’heloù kentañ ma c’hellin.\n– Lenn ha skrivañ a ouzout da vihanañ, eme Fistoulig.\n– Ro peoc’h ’ta amprevan fall, ha lez anezhañ da gontañ deomp e vuhez penn-da-benn.\n– Ha da wreg, eme Sikraouig, ne gomzez ket din diouti.\n– Va hini gozh, a zo marv bremañ, kredapl, rak pa oan deuet eus ar gêr e oa krog ar boan izili enni da vat, ne c’helle mui loc’h diouzh he gwele.\n– Lavar dezhañ, Sikraouig, echuiñ ar gont-se, rak gwelet a ran an daeloù o ruilhañ eus e daoulagad... pep den a zo c’hwek e dud dezhañ.\n« Sell, Peul ! Kerzh d’ar strad davit al litrad lagout, ha marteze paotr ar bezhin a ankounac’hao buanoc’h e anken.\n« Mes evelkent, peogwir e chomo ganeomp bremañ da vartolod, ez eo koulz din mont da glask un tamm dilhad bennak dezhañ da c’holoiñ e groc’hen.\nAr c’habiten neuze a ziskennas, hag un hantereur goude, paotr ar bezhin a oa graet un aotrou anezhañ.\n– Trugarekaat a ran ac’hanoc’h holl eus ar vadelezh hoc’h eus evidon, tennet hoc’h eus ac’hanon diouzh ar brasañ dienez, ha bremañ on deuet adarre da vezañ un den heñvel ouzh ar re all.\n« Mes bremañ lavarit din piv oc’h, peseurt marc’hadourezh zo ganeoc’h, ha da belec’h ez it ?\n– Ni, eme Sikraouig, a zo laeron-vor evel oc’h bet gwechall, hervez a lavarit.\n– Ya, eme Bimbao, hag abalamour da se eo em eus degemeret ac’hanoc’h em lestr, rak c’hwi marteze a anavez gwelloc’h an doareoù er broioù pell eget na reomp-ni.\n« Anaout a rit ivez an Danmark, hag e soñjan e ve mat deomp mont war-dro eno da ober un dro.\n– O ! ma ve o madelezh ! Neuze da vihanañ em bezo an eurvad da welet va zud, ma’z int bev c’hoazh, ha da bokat dezho !\n– Kabiten, me ’m eus naon !\nSonet ar c’hreide, ha Sikraouig n’eus anv ebet gantañ da aozañ lein.\n– Sikraouig a zo ret kaout anezhañ amañ da gomz gant paotr ar bezhin, te Bidoch, kerzh da gerc’hat un dousenn vioù, un tamm kig-sall, ha gra deomp ur fritadenn vat, rak naon hon eus holl moarvat.\n– Mardandoustik avat ! Me n’eo ket naon hepken am eus, mes prest on da greviñ gant ar sec’hed, ha bep a vanne gwin a rafe mil vad deomp.\n– Alo ! Krener an derzhienn, eme ar c’habiten o c’hoarzhin, n’ez peus ket a vezh !\n« N’ouzon ket penaos ur paotr trizek vloaz eveldout, blevenn ebet c’hoazh war da vuzelloù, a-vec’h ma ’c’h ouzout boutonañ da vragoù da-unan, ha dija mar plij, e c’houlennez lagout da evañ ouzh da sec’hed !...\n« Ur vezh dit, sell !... Evelkent en enor d’ar martolod nevez, e lakain al litr war an daol, kerzh davit ur voutailhad, Peul.\n– Mar kirit, kabiten, me yelo da sikour anezhañ, me zegaso ar gwer.\n– Nann, nann, chom aze-te, lapous fin, rak a-benn ma vijes en em gavet d’an nec’h, e vije dija ur c’halopinad en da gof.\nPrestik ar Peul en em gavas gant an hini melen, ha diouzhtu war e lerc’h, Bidoch gant ur fritadenn.\n– Alo ! Paotr ar bezhin, debr hag ev bremañ ar pezh a raio vad dit, an dra-se a zegaso da soñj dit eus an amzer dremenet, gwechall pa oas gant al laer-mor ec’h eus komzet anezhañ, hag a ziskouezo dit e oar martoloded Breizh degemer an estren koulz lavaret evel o breudeur.\nUr c’hard eur goude e oa lipet ar plad, ha goullonderet ar voutailh. Fistoulig a lipe e vuzelloù war-lerc’h al lonkadenn diwezhañ aet en e gof.\nBook traversal links for ur Gavadenn\n‹ ar Bamboch kentañ\nur Veaj e Brest ›


28 a viz genver 2009 - BRELEVENEZ - LANNION\n21h12 28 janv. 2009\n28 a viz genver 2009\nSetu aman arroud al Lennadennou ar sul-mañ (26 vet)\nOferenn d’ar sadorn diwezañ ar miz ~ 28 a viz genver 2009 ~\nUN DEN E DALC'H UR SPERED HUDUR,… !\nMe a lako da sevel ur profed, ha va c'homzoù a lakain war e vuzelloù.\nLennadenn eus levr an Adlezenn 18, 15 -2O\nMoizez a lavaras da bobl Israel : “ An Aotrou ho Toue a lakaio da sevel evidoc'h, eus a-douez ho preudeur, ur profed par din : e selaou a reot. An dra-se, end-eeun, eo hoc’h eus goulennet digant an Aotrou ho Toue war menez Horeb, da zeiz ar vodadeg, p'hoc’h eus lavaret : “ Ne fell ket deomp klevet mui mouezh an Aotrou, hon Doue, ne fell ket deomp gwelout mui ar flammenn-dan vrasse, rak ne fell ket deomp mervel ”.\nHag e lavaras din neuze an Aotrou : “ Komzet mat o deus, me a lakaio da sevel eus a-douez o breudeur, ur profed par dit, va c'homzoù a lakain war e vuzelloù, hag e lavaro dezho kement a c'hourc'hemennin dezhañ. Ha ma vez hini pe hini ha ne selaouo ket ar c'homzoù a lavaro em Anv, me an hini a c'houlenno kont digantañ.\nMa vefe ur profed hag a gredfe lavarout em Anv tra pe dra ha n'am eus ket gourc'hemennet dezhañ lavarout ha ma komz en anv doueoù all, ar profed-se a varvo.”\nAn hini dizimez a gemer preder gant aferioù an Aotrou.\nLennadenn eus lizher kentañ sant Paol d'ar Gorintiz 7, 32-35\nVa breudeur, me garfe ho kwelout dibreder ; an den dizimez en deus preder gant aferioù an Aotrou. Klask a ra an doare da blijout da Zoue.\nAn den dimezet en deus preder gant traoù ar bed. Klask ra an doare da blijout d'e wreg ha setu eo daouhanteret e galon. Evelse ivez, ar vaouez dizimez pe ar plac'h yaouank a gemer soursi gant aferioù an Aotrou ; c'hoant he deus bezañ santel a gorf hag a spered ; an hini a zo dimezet a gemer soursi gant traoù ar bed. Klask a ra an doare da blijout d'he gwaz.\nO lavarout kement-se e klaskan ar pezh a zo mat evidoc'h — n'eo ket evit lakaat deoc'h ur stign — ar pezh a zo dereat hag ar pezh hoc'h unano, hep ehan, gant an Aotrou.\nPennad eus an Aviel santel hervez sant- Mark 1, 21-24\nJezuz, e ziskibien d'e heul, a antreas e Kafarnaom. Kerkent aet er sinagogenn da zeiz ar sabad, e stagas da gelenn. Souezhet bras e voe an dud gant e gelennadurezh, rak kelenn a rae evel un den galloud dezhañ, ha n'eo ket evel ar Skribed.\nHogen er sinagogenn e oa un den e dalc'h ur spered hudur, hag a stagas da youc'hal : “ Petra 'zo etrezomp, Jezuz a Nazared ? Deuet out da goll ac'hanomp ? Gouzout a ran piv out : Santa Doue ! ”. Jezuz a c'hourdrouzas anezhañ : “ Peoc'h ! Kerzh er-maez eus an den-se ”.\nAr spered hudur a hejas taer an den, hag a yeas kuit en ur youc'hal. Ken souezhet e voent holl, ma c'houlennent an eil ouzh egile : “ Petra eo kementmañ ? Setu ur gelennadurezh nevez embannet gant galloud. Gourc'hemenn a ra d'an drouksperedoù o-unan hag e sentont outañ ”. Kerkent e redas ar vrud anezhañ e pep lec'h, betek holl harzoù Bro-C'halilea.


janvier | 2017 | ur blog eo …\nPublié le 31/01/2017 par Yann-Ber\nEn amzerioù-se e oa louet an amzer, izel an oabl war ar mor.\nBale a raen hir war an tornaod.\nGlizhenniñ a rae war va dremm.\nGwech e heulien ar wenodenn strizh a-blom d’an draezhenn, gwech e oa ret krimpañ war ar reier el lec’hioù ma oa difaragoellet ar wenodenn war un dro gant ar roc’h kuzum.\nEn amzerioù-se e oa flour daoust d’an deñvalijenn, daoust d’an digenvez.\nE ‘m c’hreiz e loske un eostad heol a vije aet da c’houlaouiñ ar bed evit kantvedoù.\nFonnus e chom an eost, bevezet ha nevesaet gant ar re a zo banvezerion hag eosterion a bep tro.\nDevezh ha devezh e kaerañ e ved da vab-den.\nEn amzerioù louet ivez e sked an heol.\nPublié le 04/01/2017 par Yann-Ber\nDeuet e oa.\nEdo en hon touez, douget war-bouez neudennoù tener ar vuhez a chome gantañ.\nAn den, ar c’har.\nE holl zenelezh o skediñ, e sell war ar bed, ar direizhderioù a buke outo, ar plijadurioù a oa e re.\nAr c’haozioù a yae endro d’ar meuzioù kinniget war an daol. Flemmus, c’hoarzhus, brokus, tener. Aet e oa betek penn an nozvezh. Diviet e gorf diskarn.\nNeuz un ozhac’h-meur gantañ, eñ mab an tiad, krignet ez bev gant an droug skoachet ennañ, kleñved treitour.\nEvit ur gwel e oa trec’h ar beved d’ar vuhez. Kaset e oa davit un dibenn na oamp ket barrek da ijinañ, da rakwelout.\nDre ar c’heloù bet kaset dimp, edomp engortoz d’ an tonkad dibleg. Denion edomp avat, hag hon denelezh ne c’halle ket e zioueriñ.\nDistroet eo pep hini d’e gorn-bro war-lerc’h pokoù, briata, gerioù tener ha kalonekaus.\nTarzhañ a reas ar c’heloù mantrus.\nAet omp endro gant an hentoù, gwenn ar gwez hag ar brousgwez, al lusenn alaouret gant an heol dindan bolz an oabl glas lintrus.\nYenion ar goañv, yenion al lec’h goullo ouzh taol ar vuhez.\nUzet e nerzh diwezhañ da zont d’ hon c’hevarc’hiñ e oa, distro d’ar gêr, aet dre e gousk.\nHeol ar goañv a bare war ar vered vihan en izel d’ ar gêriadenn war dorr ar menez, lost-ha-lost e tiskenne eus ar vourc’h e vignoned niverus davit ar beziadur.\nBleunioù flamm e-leizh, un nebeut gerioù a-berzh mignoned tramor, kensonadeg rock ‘n’ roll ar sonerion dispar aet da anaon a-hed ar bloavezh.\nAridennad ar vignoned o pignat davit sal ar gumun. Rock ‘n’ roll bepred, banneoù da lipat, gwestell graet gant pep hini, bleunioù, ur voger skeudennoù a-berzh mignoned, an tiegezh, tud ar vro, hag ar re-se deuet eveltañ e digenvez ar menezioù da ren o buhez, sevel oberennoù uvel, dimeziñ, desevel bugale a-hed ar pergont vloaz tremen, kaset gant ar vuhez gant o spi en un dazont skedus a oa deuet da wir er vro-se.\nAr c’horf a chomfe hiviziken digenvez er vered, an den o chom bev ganimp-holl da viken.


Pajenn:Le Clerc - Ma beaj Jeruzalem, 1902.djvu/301 - Wikimammenn\nPajenn:Le Clerc - Ma beaj Jeruzalem, 1902.djvu/301\nHa c’hoar « Kamomill » eta, red mad eo d’in mont da laret d’ei petore reuz an euz græt he louzo. « ’C’hanta, ma c’hoar, bet eo mad ma nozvez : trugare d’ac’h ’vit ho louzo. — Ma ! emei, gwell a ze. Breman, evit peuryac’haat, n’ho peuz d’ober nemet diskwizan ’vel m’ho peuz græt dec’h d’abarde. — Petra laret-hu, ma C’hoar, diskwizan ? Hag-eñ ec’h an emberr da Jeriko ! — ’Gredan ket anoc’h ? Diaviz e vefec’h oc’h ober ar veaj-se. Mar vijec’h bet yac’h-pesk, na laran ket. Ho terzien, ’vit-se, eo arabad d’ac’h c’hoari ganti. — Ma zerzjen ’zo æt e-kwit : kousket am euz fenoz ! - N’eo ket, n’eo ket : kredet anon : re staguz eo evit leuskel krog a-grenn evel-se. — Neuze ’ta ’pez am euz d’ober eo chom ar gær. — Ya, ze hepken, mar am c’hredet. »\nWar ze e laran « ma ! » d’ei, me n’onn ket penauz. Ha keu ganin da vean deut da c’houlen hec’h ali diganti, ec’h an, ’n eur c’hrosmoli ennon ma-unan, da gâd an Tad Danzeer, ’vit en em zislaret. « Laret am oa d’ac’h, ma Zad, ec’h ajen da Jeriko. Mes roet ma flas d’eun all, mar keret : difennet eo ouzin mont da Jeriko gant C’hoar Jozefinan. — Mad a red neuze chom er gær, ’me an Tad : rak honnez ac’h anve doare ar vro-man gwelloc’h evit den. »\nMont a ran dioustu da zispenn ma vak. Ar veajourien all, i, ar re ’vel an Au. Hwerou hag an Au. Chareton, n’int ket bet o klask dizali c’hoar Jozefinan, a beurachu o hini hag a zisken da 10 heur evit mont ouz taul : rag abalamour d’ê ec’h eo bet abretaet meren.\nGoude ar pred e welan ouz toull ’nor, war ar ru, eur veskailhez tud, loened ha kirri, sort n’am eus gwelet\nAdtapet diwar « https://br.wikisource.org/w/index.php?title=Pajenn:Le_Clerc_-_Ma_beaj_Jeruzalem,_1902.djvu/301&oldid=108574 »\nKemmoù diwezhañ degaset d'ar bajenn-mañ d'an 29 Gwe 2017, da 14:42.


Pelec'h emañ Sikkim en India\nBanniel rouantelezh kozh Sikkim\nSikkim (सिक्किम e nepaleg) zo ur stad vihan eus Unaniezh India, er menezioù Himalaya. En-dro da Sikkim emañ Nepal er c'hornôg, Tibet en hanternoz ha Bhoutan er gevred. Er c'hreisteiz da Sikkim emañ stad Kornôg Bengal (India).\nE 2005 e oa 594 056 a annezidi. Bez' eo Sikkim ar stad distankañ he foblañs e-touez holl stadoù India hag ar stad vihanañ eo ivez. Gangtok eo ar gêr-benn hag ar gêr vrasañ.\n3 Yezhoù ha poblañs\nBetek 1975 e oa Sikkim ur rouantelezh dizalc'h diouzh India ha kevreet ganti en un doare laosk. Er bloavezh-se e oa deuet da vezañ an eil stad warn-ugent eus Unaniezh India, goude ur referendom e-mesk an dud.\nOuzh tor an Himalaya emañ Sikkim ha gant se ez eo diseurt-kenañ ar vro, eus janglennoù trovanel ar c'hreisteiz betek menezioù uhel an hanternoz. Kangchenjunga, trede menez uhelañ ar bed, zo e Sikkim.\nYezhoù ha poblañs[kemmañ | kemmañ ar vammenn]\nUnnek yezh ofisiel a zo e Sikkim. En tu-hont d'an nepali, zo yezh ofisiel ar stad hag ar yezh eskemm, emañ ar bhutia, al lepcha, al limbu, an newari, ar rai, ar gurung, ar mangar, ar sherpa, an tamang hag ar sunwar. Desket e vez saozneg er skolioù ha graet e vez gantañ er skridoù stad ivez.\nAn hindouegezh hag ar voudaegezh (Vajrayana) eo ar relijionoù pennañ e-touez an dud.\nAdtapet diwar « https://br.wikipedia.org/w/index.php?title=Sikkim&oldid=1635955 »


Pajenn:Franklin - Ledan - Guizieguez ar pautr-cos Richard.djvu/10 - Wikimammenn\nPajenn:Franklin - Ledan - Guizieguez ar pautr-cos Richard.djvu/10\nc’hoas. An taxou-se a zo eus un hevelep natur, n’e deo qet possubl d’ar recevourien na diminui o foez, nac oun delivra diouto. Gouscoude, beza e zeus un dra benac da esperout evidomp, mar fell deomp heuilla ur c’husul vad ; rac, evel a lavar ar pautr-cos Richard, Doue a lavar d’an den : En em sicour, ha me a sicouro ac’hanout.\nPeguement a amzer na roomp-ni qet d’ar c’housqet, en tu-all d’ar pez a dlefemp naturelamant rei dezàn ? Ancounac’hât a reomp penaus Louarn cousqet, na guemer qet a yer, ha penaus hor bezo amzer aoüalc’h da gousqet, pa vezimp er bez. Mar deo an amzer ar preciussa eus an oll vadou, ar c’holl eus an amzer, evel a lavar ar pautr-côs Richard, a die ive beza ar brassa eus ar prodigaldet, pa zeo güir, evel m’el lavar c’hoas, an amzer gollet n’en em gav james, ha penaus ar pez a halvomp amzer aoüalc’h, en em gav atao re vêr. Courach eta, hac agissomp epad ma ellomp. Gant ma vezimp actif, e refomp calz muioc’h, gant nebeutoc’h a boan. An didalvoudeguez a rent oll poanius, an ingin\nAdtapet diwar « https://br.wikisource.org/w/index.php?title=Pajenn:Franklin_-_Ledan_-_Guizieguez_ar_pautr-cos_Richard.djvu/10&oldid=147045 »\nKemmoù diwezhañ degaset d'ar bajenn-mañ d'an 16 Du 2018, da 15:15.


Rapprocher producteurs et consommateurs · Région Bretagne\nDegemer > Hor c’heleier > Ur savenn da dostaat ar broduerien ouzh ar brenerien Cheñchet eo ar savenn produioù lec’hel !\n28 Kerzu 2020\nLañset e oa bet ar savenn gant ar Rannvro e miz Ebrel e-pad ar maread kognañ kentañ abalamour da dostaat ar broduerien ouzh ar brenerien. Evel-se, hiziv an deiz, e vez lakaet 1 520 a obererien er rouedadoù nes e darempred gant 52 600 a diegezhioù enskrivet el lec’hienn-se ha n’eo ket unan genwerzhel. Ha pa vefe bet diorroet servijoù all da glokaat ar c’hinnig (kerc’hat dre drive, kas betek ti an dud, klikañ-kerc’hat er feurm…) e talc’h produitslocaux.bzh da respont d’ur goulenn kreñv a-fet servijoù nes : douarlec’hiañ, en ur ober ur c’hlik, ar produioù fresk hag a galite a c’haller kavout tost ouzh ar gêr !\nProduerien nevez enskrivet\nAbaoe deroù an eil maread kognañ ez eus bet produerien nevez, koulz eus bed an douar hag eus bed ar mor, o lakaat o anv er savenn. Meret ha kaset e vez al lec’hienn en-dro gant ar gevredigezh .bzh evit ar Rannvro he deus degaset cheñchamantoù e neuz hag arc’hweladur ar savenn abalamour da aesaat ober ganti : enklaskoù naouekoc’h, kartennoù resisoc’h, lakaat titouroù nevez war wel, da skouer ar videoioù diwar-benn an obererien er rouedadoù nes. Dav eo menegiñ ivez eo aesaet an doare da verdeiñ gant ur poellgomzer pe un dabletezenn, ar pezh a zo talvoudus da veur a hini.\nServijoù nevez : produioù bio, lec’hioù kerc’hat stroll…\nDiwar vremañ e c’hall an obererien lakaat war wel ez eo bio o froduioù. Hag ez int evit 515 anezho, da lavaret eo an drederenn eus ar re a zo enskrivet. Gallout a ra ar brenerien ivez gouzout hiroc’h war al lec’hioù kerc’hat stroll : stalioù ar broduerien, drive er feurm… Hag un dra nevez all : an dud a labour war dachenn ar boued, evel ar stalioù-ispiserezh bihan, zo gouest da gavout eno an obererien a c’hallo degas marc’hadourezh dezho war-eeun. Evit echuiñ, da-geñver ar gouelioù e fin ar bloaz emañ al lec’hienn o vont da lakaat brudañ kinnigoù a-ratozh evit Nedeleg hag a c’hallo bezañ kaset da di an dud pe kerc’het ganto el lec’h-mañ-lec’h.\nPenaos ez a en-dro ?\nGraet eo ar savenn abalamour d’an dud d’en em zouarlec’hiañ war ur gartenn eus Breizh ma’z eo renablet ar c’hinnigoù produioù, pe e vefent produioù ar mor pe re an douar, ha neuze lakaat ar re an tostañ ouzh ti an dud war wel. Frouezh ha legumaj, evajoù, bara ha pastezerezh, produioù ar mor ha re an dourc’hounezerezh, kig, produioù diwar laezh, vioù, mel, plant ha had… : gant an titouroù enlinenn e vez gouezet hiroc’h war ar produioù lec’hel fresk hag eus ar mare eus ar bloaz a c’haller kavout, dre rummad, hag ivez pelec’h, peseurt deiz ha da bet eur e c’haller tapout anezho, ha penaos : er gêr, en ur stal-voued, un drive, pe mont da gerc’hat anezho d’ar feurm, anez ankouaat doujañ d’ar reolennoù yec’hedel.\nMont e-barzh ar savenn


Luciano Pavarotti a oa un arzour lourennek italian ganet e Modena (Rouantelezh Italia d'ar mare-se) d'an 12 a viz Here 1935 ha marvet er memes gêr d'ar 6 a viz Gwengolo 2007. Un tenor e oa. Deuet-mat eo aet da vezañ gant an holl e-pad e respet.\nKanet en deus an tonioù opera brasañ : re Verdi ha re Giacomo Puccini da skouer. Kenlabouret en deus gant arzourien a bep seurt evel U2 pe ar Spice Girls .\nLuciano Pavarotti er Stade Vélodrome ar 15 Mezheven 2002\nGwerzhet en deus war-dro 100 milion a bladennoù.\n1 An tri denor\n2 "Pavarotti and Friends"\nAn tri denorAozañ\nGant an denored Plácido Domingo ha José Carreras e sav an tri denor. Kanañ a reont asambles e kiboù vell-droad ar bed e Roma (1990) hag e Los Angeles (1994).\n"Pavarotti and Friends"Aozañ\nAnv sonadegoù denegour etre 1992 ha 2002 eo. Tro en deus bet Luciano Pavarotti kanañ tonioù sonerezh diduiñ gant kanerien vrudet : Elton John, Céline Dion, Joe Cocker, Sting... ha kanerien jazz, gospel, rap hag opera evel just.\nHerbert Breslin, Anne Midgette (trad. Claire Gaston), Le roi et moi, City Editions, Paris, 2005, ISBN 978-2915320510\nLuciano Pavarotti, William Wright, De vive voix, Éditions Omnibus, 2003, ISBN 978-2259183901\n↑ (en)The tenor and the Spice Girls, BBC News, 10 a viz Even 1998.\nLec'hienn ofisiel Luciano Pavarotti\nSinadur Luciano Pavarotti\nBernard Holland, "Luciano Pavarotti, Italian Tenor, Is Dead at 71", The New York Times, 6 Gwengolo 2007, obituary\nAnthony Tommasini, "An Appraisal: A Master of Italian Operatic Artistry", The New York Times, 6 Gwengolo 2007\nPavarotti Unparalleled gant Ana Elsner. Selaouit anezhañ o kanañ Nessun Dorma (via THIN AIR)\nLuciano Pavarotti, Lec'hienn Tenor Opera\nAdtapet diwar « https://br.wikipedia.org/w/index.php?title=Luciano_Pavarotti&oldid=1473995 »\nDernière modification le 4 Ebr 2013, à 19:25


Benjamin – Page 212 – Radio Kerne\nTra-walc’h gant an atantoù-uzin er Vro Vigouden !\nManifestadeg enep d’an atantoù-uzin er vro Vigouden.\nE miz Ebrel oa bet ur c’hant hanter-kant den bennak o vale war roudoù Pêr Jakez Helias e Pouldreuzic, evit sevel o mouezh enep d’ar sevel moc’h industriel. Fuloret int : an « SARL de la Vallée », hag a sav 10 000 moc’h e Plovan, a c’houlenn mont betek 18 000. Kalz brasoc’h eo dija eget ar geidenn : 1 200 moc’h a vez produet bep bloaz er stalioù vreton. Met dreist d’ar ment, emañ an dud en o malloz peogwir o deus ar sañtimant ne ra vern ar pezh vez soñjet ganto : goude un enklask foran kentañ, oa bet nac’het ar raktres brasaat gant ar gomiserez enklask, e 2016. Neuze ‘zo bet digoret un eil enklask. Aon o deus an enebourien e vefe bet dibabet ar gomiserez nevez peogwir he defe hi un ali pozitivel.\nAndré Kerdranvat a zo ezel deus ar gevredigezh CAFUB (Collectif pour une Alternative aux Fermes Usines en Bigoudénie). Displegiñ a ra da Dunvezh Wloagen perag en eus kemeret perzh en dro-bale.\nGelveneg : saret kreizenn sevenadurel ar Malamok\nKreizenn zevenadurel ar Malamok er Gelveneg a zo saret da vat. N’eus den o vont da labouriñ eno mui ken, ne vo strollad braz ebet mui da zont da seniñ war al leurenn, na ne vo degemeret bugale ar gumunioù tro war dro e pad an vakañsoù. Goude bezañ kollet kalz a argant dindan ur bloavez, e oa ar gevredigezh en soñj adsevel ar c’hontoù. Asantet oa bet gant Kef ar Goproù Tiegezh (pe ar C’hAF) da brestiñ dezho argant evit netra. Padal o deus nac’het tier kêr ar Gelveneg ha Ploeur da blantañ argant er raktres en dro. E dibennfreuz emañ bet lakaet kevredigezh ar Malamok neuze.\nE miz Ebrel e oa Tunvezh Wloagen gant Kel ar Roue, ezel deus strollad brezhonegerien ar Gelveneg. Ar gevredigezh a aoze he emgavioù sizhunvezhiek er greizenn. Displegiñ a rae petra oa ar Malamok.\nE fin miz Mae e oa echu gant ar Malamok. Aet voemp da welet Yann-Fulub Dupuis, leurenner c’hoariva, hag a oa bet degemeret gant ar Malamok evit sevel e vezhienn c’hoari ziwezhañ gant e strollad Tro-Didro. Chom a rae hep sal evit pleustriñ.\nNyansapo festival : hag e hell tud du bezañ gouennelour ?\nUr festival afrofeminist tamalet dezhañ bezañ gouennelour. E fin miz gouere vo dalc’het e Paris an Nyansapo festival, e bal kemer an amzer d’an em aozañ evit stourmiñ enep d’ar gwaskoù lakaet war ar maouezed du. Kaset vo eno atalieroù prevezet da vezañ digemmesk, pe “non-mixte”. Un doare d’ober a zo disgustumm evit kalz, hag en eus lakaet un tabut braz da ziwaniñ er vro a-bezh. Tamalet zo bet da aozerien ar festival bezañ gouennelourien enep an dud wenn. Ur sizhunvezh ‘zo eo deuet da vezañ un arguzenn da vêrez Paris, Anne Hidalgo, evit nullañ ar festival. Penaos eo diwanet an tabut diskiant-se, ha petra eo un atalier nann-mesket ? Setu ar goulennoù a vo respontet dezho gant Camille Argoualc’h. Camille a zo ezel deus ar strollad feminist breizhad « Gast! ». Aterset eo bet gant Tunvezh Wloagen-Grandjean.\nDivronn ar merc’hed\nBremañ an deiz e vez chifoket an dud a-benn ma vez diskouezet an disterañ bronn bennak. Bruched ar merc’hed a rank bezañ skoachet. Un torfed eo dizoloiñ he divronn e Frañs, hervez ul lezenn bet votet e 1810. Pa seller deus an Istor Vras koulskoude eo ar c’hontrol eo : gwiskañ bruched ar merc’hed a zo un dra nevez a-walc’h !


Lannarstêr a ya war-zu live 3 ar garta Ya d’ar brezhoneg\nYa d'ar brezhoneg 21/02/2018\nLid-reiñ al label 2 ha lid-sinañ ar garta d’al live 3 a zo bet dalc’het e mediaoueg Lannarstêr d’ar Sadorn 17 a viz C’hwevrer 2018.\nLid-reiñ al label 2 ha lid-sinañ ar garta d’al live 3 a zo bet dalc’het e mediaoueg Lannarstêr d’ar Sadorn 17 a viz C’hwevrer 2018 dirak an it. Thérèse Thiery, maerez, an it. Lena Louarn, besprezidantez ar C’huzul-rannvro karget eus yezhoù Breizh ha prezidantez an Ofis Publik, an it. Mireille Peyre, eilmaerez hag an it. Françoise Dumont, kuzulierez-kêr dileuriet evit ar brezhoneg.\nRoet eo bet al label a live 2 da Lannarstêr evit bezañ kaset da benn 14 ober hag a zo ket gwiriekaet gant an Ofis Publik.\nDivizet ez eus bet gant ar C’huzul-kêr mont pelloc’h en e engouestl dre gas da benn 5 ober ouzhpenn a-benn 3 bloaz. An oberoù-se a sell ouzh ar stummañ gwazourien evit al lodenn vrasañ. Rakwelet ez eus bet ivez kas ur pezh labour war dachenn ar panellerezh.\nMod-all e vo labouret evit digeriñ 2 hentad divyezhek publik, ouzhpenn d’ar re a ya en-dro dija e skolioù ar gumun, a-benn 2020 gant ar pal kaout da nebeutañ 10% eus skolidi Lannarstêr er c’hlasoù divyezhek er 1añ derez.\nMat eo notenniñ eo Lannarstêr ar 6vet kumun er Mor-Bihan o vont war-zu live 3 ar garta Ya d’ar Brezhoneg goude Henbont, Langoned, Pleskob, Kewenn ha Plañvour.


Bro-C'hall « Abalamour m'eo unan eus diazezerien bennañ an Unaniezh Etreparlamantel hag ivez pennaozer Kendalc'h Hollvedel ar Peoc'h e 1899. »\nSuis « Abalamour d'e berzh e diazezadur Poellgor Etrebroadel ar Groaz Ruz. »\nSuis « Abalamour d'e labour evel Sekretour a Enor, Burev Etrebroadel ar Peoc'h. »\nSuis « Abalamour d'e labour evel Pennsekretour, Unaniezh Etreparlamantel ha Sekretour a Enor, Burev Etrebroadel ar Peoc'h. »\nRouantelezh-Unanet « Abalamour d'e labour evel ezel, Parlamant ar Rouantelezh-Unanet ha Sekretour, Kevre Etrebroadel an Dredeogiezh (International Arbitration League). »\nBelgia « Abalamour d'e strivoù, evel aozadur nann-ofisiel, evit termeniñ pennaennoù hollek skiant al lezennoù etrebroadel. »\nAostria-Hungaria « Abalamour d'he labour evel Prezidantez a Enor Burev Etrebroadel ar Peoc'h hag aozerez Lay Down Your Arms – The Autobiography of Martha von Tilling ("Dilezit hoc'h armoù – Emvuhezskrid Martha von Tilling"). »\nStadoù-Unanet « Abalamour d'al labour a hanterouriezh bet kaset da bennvat a-benn echuiñ gant ar Brezel Rusian-Japanat hag abalamour d'e atapi ouzh an dredeogiezh, p'en devoa degaset he degouezh kentañ da Lez-varn Etrebroadel Den Haag. »\nItalia « Abalamour d'he labour evel Prezidant, Kevre Lombardat ar Peoc'h ; unan eus an dud pennañ o labourat evit ar peoc'h en Italia. »\nBro-C'hall « Kelenner war ar Gwir Etrebroadel, a oa Kannad pad Bro-C'hall e Lez-varn Etrebroadel Den Haag. »\nSveden « Diazezer Kevre Svedat ar Peoc'h hag an Dredeogiezh. »\nDanmark « Abalamour d'he labour en Unaniezh Etreparlamantel pa oa Prezidant kentañ Burev Etrebroadel ar Peoc'h. »\nBelgia Bet Pennmaodiern ; Ezel, Parlamant Belgia ; Ezel, Lez-varn Etrebroadel Den Haag ; « abalamour d'he labour en Unaniezh Etreparlamenael hag e Lez-varn Etrebroadel Den Haag. »\nBro-C'hall Ezel, Sened Bro-C'hall ; diazezer ha Prezidant ar strollad parlamantel gall evit an dredeogiezh a-youl-vat ; diazezer ar Poellgor evit Difenn an Deurioù Broadel hag evit an Unvanidigezh Etrebroadel ; « abalamour d'e labour diplomatek evit ar c'henemglev etre Bro-C'hall hag Alamagn, Bro-C'hall hag ar Rouantelezh-Unanet, kevret gant ur remzad diplomatel dibar war tachenn an dredeogiezh. »\nBurev Etrebroadel ar Peoc'h\nSuis Krouet e 1891 ; « abalamour d'e labour evit kenliammañ aozadurioù ar Peoc'h eus meur a vro. »\nIzelvroioù Maodiern ; alvokad ; « abalamour d'e labour evel kentradour ar C'huzuliadegoù a-zivout ar Gwir Prevez Etrebroadel e Den Haag. »\nAostria-Hungaria Kazetenner ; diazezer ar gelaouenn Die Friedenswarte ("Engortoz ar Peoc'h") ; « abalamour m'en deus diazezet Kevredad Alaman ar Peoc'h. »\nStadoù-Unanet Bet Maodiern an Aferioù Estren ; « abalamour m'eo bet kentradour meur a feur-emglev tredeogiezh, abalamour d'e zeur kreñv ouzh an dredeogiezh etrebroadel, hag abalamour d'e raktres evit ul lez-varn etrebroadel. »\nBelgia Ezel eus Parlamant Belgia (senedour) ; « abalamour d'e labour evel Prezidant Burev Etrebroadel ar Peoc'h. »\nKuzul Etrebroadel ar Groaz Ruz\nSuis « Abalamour m'en deus sammet ar poellad divent da glask gwareziñ gwirioù an niver bras a brizonidi en holl duioù ar Brezel-Bed Kentañ, en o zouez o gwir da vont e darempred gant o familhoù. »\nStadoù-Unanet Prezidant Stadoù-Unanet Amerika ; « abalamour m'en deus diazezet Kevre ar Broadoù. »\nBro-C'hall Bet Sekretour-Stad ; Prezidant Sened Frañs ; Prezidant Kuzul Kevre ar Broadoù ; « abalamour m'en deus diazezet Kevre ar Broadoù »\nSveden Pennmaodiern Sveden ; Kannad Sveden e Kevre ar Broadoù ; « abalamour d'e labour e Kevre ar Broadoù. »\nNorvegia Pennsekretour an Unaniezh Etreparlamantel ; « abalamour d'e labour evel kentañ Sekretour Poellgor Nobel Norvegia, hag evel Pennsekretour an Unaniezh Etreparlamantel. »\nNorvegia Skiantour ; ergerzhour ; Kannad Norvegia, Kevre ar Broadoù ; enhenter « paseporzhioù Nansen » evit ar repuidi ; «abalamour d'e labour evit skoazellañ ar milionoù a dud e Rusia a oa o stourm ouzh an naonegezh, ha d'e labour evit ar repuidi en Anatolia hag e Trakia. »\nRouantelezh-Unanet Maodiern an Aferioù Estren ; « abalamour d'e labour evel kengentradour Feurioù-emglev Locarno. »\nStadoù-Unanet Besprezidant Stadoù-Unanet Amerika ; Kadoriad Poellgor ar Re Gevredet evit an Digoll ; « abalamour d'e labour evel kentradour "Raktres Dawes" da-geñver an digoll dleet gant Alamagn. »\nFrañs (Breizhad) Maodiern an Aferioù Estren ; « abalamour d'e laour evel kengentradour Feurioù-emglev Locarno ha Kengrad Pariz (Kellog-Briand Pact pe General Treaty for Renunciation of War as an Instrument of National Policy, "Feur-emglev hollek evit dilezel ar brezel evel benveg politikel broadel"). »\nAlamagn Bet Pennmaodiern (Reichs-kanzler) ; Maodiern an Aferioù Estren ; « abalamour d'e labour evel kengentradour Feurioù-emglev Locarno. »\nBro-C'hall Bet Kelenner kozh e Skol-veur ar Sorbonne e Pariz ; krouer ha prezidant Kevre Gwirioù Mab-den ; « abalamour d'e labour evit adunvaniñ ar bobl c'hall hag ar bobl alaman. »\nAlamagn Kelenner, Skol-veur Berlin ; ezel, Parlamant Alamagn ; perzhiad e meur a guzuliadeg evit ar Peoc'h ; « abalamour d'e labour evit adunvaniñ ar bobl c'hall hag ar bobl alaman. »\nStadoù-Unanet Bet Maodiern an Aferioù Estren ; « abalamour d'e labour evel kengentradour Kengrad Pariz. »\nSveden Arc'heskob ; penn al luskad ekumenek ; « abalamour d'e strivoù evit lakaat an Ilizoù da gemer perzh n'eo ket hepken a-benn tizhout an unvaniezh ekumenek, evit ar peoc'h er bed ivez. »\nStadoù-Unanet Kevredadourez ; Prezidantez Etrebroadel Kevre Etrebroadel ar Maouezed evit ar Peoc'h hag ar Frankiz (Women's International League for Peace and Freedom) ; « abalamour d'he labour evit degaskemmoù er gevredigezh, ha d'he labour evel penn KEMPF. »\nStadoù-Unanet Prezidant, Columbia University ; « abalamour d'e labour evel pennlusker Kengrad Pariz, hag evel penn ar rann mirourañ eus al luskad amerikan evit ar Peoc'h. »\nRouantelezh-Unanet Skrivagner ; ezel, Poellgor Erounit Kevre ar Broadoù ; ezel, Kuzul Broadel ar Peoc'h (National Peace Council) ; « abalamour m'eo aozer The Great Illusion ("An touell meur"), ma sav a-du gant Kevre ar Broadoù ha m'en deus levezon war tachenn ar brudañ hag ar c'henteliañ diwar-benn ar Peoc'h. »\nRouantelezh-Unanet Bet Maodiern an Aferioù Estren ; Prezidant, Kuzuliadeg Kevre ar Broadoù evit an Dizarmadeg (League of Nations Disarmament Conference) e 1932 ; « abalamour d'e labour e Kevre ar Broadoù, ha d'e strivoù a-fed diazarmadeg dreist-holl. »\nAlamagn (Trede Reich) Kazetenner e Die Weltbühne("Leurenn ar Bed") ; peoc'hgarour ; « abalamour d'e stourm a-enep adarmañ Alamagn. »\nArc'hantina Maodiern ; Prezidant Kevre ar Broadoù ; « abalamour d'e labpur evel hanterour e Brezel ar Chaco etre Paraguay ha Bolivia. »\nRouantelezh-Unanet Skrivagner, bet Mirour ar Siell Brevez (Lord Keeper of the Privy Seal) ; « abalamour d'e labour evel diazezer ha Prezidant Koulzad Etrebroadel ar Peoc'h (International Peace Campaign). »\nOfis Etrebroadel Nansen ar Repuidi\nSuis Un aozadur etrebroadel evit sikour, bet krouet gant Fridtjof Nansen e 1921 ; « abalamour d'e labour evit skoazellañ ar repuidi. »\nKengor Etrebroadel ar Groaz Ruz\nSuis Daleet betek 1945 e voe roadur ar Priz Nobel 1944 ; « abalamour d'al labour meur a zo bet graet e-pad an Eil Brezel-Bed en anv an denelezh. »\nStadoù-Unanet Bet Maodiern an Aferioù Estren ; unan eus perzhidi pennañ e krouidigezh Aozadur ar Broadoù Unanet ; « abalamour d'e stourm a-enep an emglozadouriezh en e vro, d'e strivoù a-benn krouiñ ur bloc'had Stadoù a-du gant ar Peoc'h war ar c'hevandir amerikan, ha d'e labour evit Aozadur ar Broadoù Unanet. »\nStadoù-Unanet « Bet Kelennerez war an Istor hag ar Gevredadouriezh ; Prezidantez Etrebroadel a Enor, Kevre Etrebroadel ar Maouezed evit ar Peoc'h hag ar Frankiz. »\nStadoù-Unanet « Kadoriad, Kuzul Misioner Etrebroadel (International Missionary Council) ; Prezidant, Emglev Bedel Kevredadoù Kristen ar Wazed Yaouank (World Alliance of Young Mens Christian Associations/YMCA). »\nRouantelezh-Unanet « Kendruez d'an hentez ha c'hoant d'o skoazellañ. »\nRouantelezh-Unanet « Mezeg ; politikour war ar vagadurezh ; pennaozer ha Pennrener Aozadur ar Boued hag ar Gounezerezh (FAO) (Food and Agricultural Organization) ; Prezidant, Kuzul Broadel ar Peoc'h hag Unaniezh Bedel an Aozadurioù evit ar Peoc'h (World Union of Peace Organizations). »\nStadoù-Unanet « Kelenner, Harvard University Cambridge, MA ; Rener, Director, rann ar Gulatoriezh, Aozadur ar Broadoù Unanet ; hanterour oberiant e Palestina, 1948. »\nBro-C'hall « Prezidant, Poellgor Etrebroadel Kuzul Europa ; Besprezidant, Kengevredad Etrebroadel ar C'hweluniadoù Frank (International Confederation of Free Trade Unions/CFTU) ; ezel, Aozadur Etrebroadel al Labour ; kannad en Aozadur ar Broadoù Unanet. »\nFrañs (Elzasad) « Surjian misioner ; diazezour ospital Lambaréné (Gabon). »\nStadoù-Unanet « Prezidant meur ar Groaz Ruz Amerikan ; bet Maodiern an Aferioù Estren ha Maodiern an Difenn ; kannad, A.B.U. ; kentradour Raktres Marshall. »\nKomiserezh Uhel ar Broadoù Unanet evit ar Repuidi\nSuis « Un aozadur-skoazellañ etrebroadel bet krouet gant Aozadur ar Broadoù Unanet e 1951. »\nKanada Bet Maodiern an Aferioù Diavaez Kanada ; bet Prezidant ar 7vet Dalc'h eus Emvod Meur ar Broadoù-Unanet ; « abalamour d'ar perzh en deus graet evit klask lakaat termen da Enkadenn Suez, ha da zalc'h ar Reter-Kreiz dre hanterouriezh ar Broadoù-Unanet. »\nBelgia « Tad en Urzh Dominikan ; Penn an aozadur skoazellañ repuidi L'Europe du Coeur au Service du Monde. »\nRouantelezh-Unanet Ezel, Parlamant ar Rouantelezh-Unanet ; « abalamour m'en deus labouret a-hed e vuhez evit ar peoc'h hag ar c'henlabour etre ar broioù. »\nSuafrika Prezidant an African National Congress/ANC ; «abalamour m'eo bet er penn a-raok evit ar stourm a-enep an apartheid e Suafrika. »\nSveden Pennsekretour, Aozadur ar Broadoù Unanet ; «abalamour m'en deus kreñvaet an aozadur. »\nStadoù-Unanet « Abalamour m'en deus stourmet a-enep taolioù-arnod an armoù nukleel. »\nKuzul Etrevroadel ar C'hroazioù Ruz\nSuis « Abalamour d'o labour da-geñver gwareziñ gwirioù mab-den a-hed ar 100 bloavezh abaoe ma oa bet ganet Kuzul Etrevroadel ar C'hroazioù Ruz. »\nKevre ar Groaz Ruz\nStadoù-Unanet Stourmer evit ar gwirioù keodedel ; « abalamour m'eo an den kentañ e bed ar C'hornôg en deus diskouezet e c'haller kas ur stourm hep feulster. »\nBroadoù Unanet « Un aozadur etrebroadel evit skoazellañ. »\nBro-C'hall « Prezidant, Lez Europat Gwirioù Mab-den. »\nBroadoù Unanet « Pal pennañ Aozadur Etrebroadel a Labour eo staliañ pennaennoù a-benn ma vo gwellaet doareoù-labourat ha gwirioù kevredadel an implijidi. Diarvar eo an Aozadur e vo kreñvaet ar Peoc'h dre ar pennaenoù-se abalamour ma krennont an direzihderioù kevredadel. »\nStadoù-Unanet Kreizenn Etrebroadel evit Gwellaat ar Maiz hag ar Gwinizh]] (International Maize and Wheat Improvement Center) ; « abalamour d'e zegasadennoù d'an "Dispac'h Glas" a voe ken pouezus e kenderc'hadur ar boued, en Azia ha Suamerika dreist-holl. »\nRKA Kañseller, Republik Kevreadel Alamagn ; « abalamour d'e Ospolitik. »\nStadoù-Unanet « Abalamour da Genemglev Pariz evit ar Peoc'h bet sinet e 1973 evit degas un harz-tennañ e Brezel Viêt Nam hag emdenn an nerzh amerikan. »\nLê Ðức Thọ (nac'het)\nViêt Nam (Republik Demokratel Viêt Nam)\nIwerzhon Prezidant, Burev Etrebroadel ar Peoc'h (International Peace Bureau) ; Prezidant, Poellgor Namibia ; « abalamour d'e zeur bras ouzh gwirioù mab-den : kas Kendivizad Europat Gwirioù Mab-Den (European Convention on Human Rights) dre Guzul Europa, sikour evit diazezañ ha kas Amnesty International ha labourat evel Pennsekretour Poellgor Etrebroadel ar Wiriaourien (International Commission of Jurists). »\nJapan Pennmaodiern Japan ; « abalamour m'en deus dilezet an dibab nukleel evit Japan, hag abalamour d'e strivoù evit kas pelloc'h adunvanadur er rannved. »\nUnaniezh Soviedel « Abalamour d'e stourm evit gwirioù mab-den, an dizarmañ hag ar c'henlabour etre an holl vroioù. »\nRouantelezh-Unanet (Iwerzhonadez) « Diazezourezed Emsav ar Peoc'h evit Norzh Iwerzhon (anvet diwezhatoc'h Kumuniezh Tud ar Peoc'h). »\nRouantelezh-Unanet « Abalamour ma gwarez gwirioù mab-den ar brizonidi a goustiañs. »\nEgipt « Abalamour da Emglevioù Camp David, a zegasas ur peoc'h kevraouet etre Egipt hag Israel. »\nIndia « Penngaserez Misionerien ar Garitez (Missionaries of Charity). »\nArc'hantina Penngasour gwirioù mab-den ; « abalamour m'en deus diazezet meur a aozadur difeuls evit gwirioù mab-den a-benn stourm ouzh ar juntenn vilourel a oa o ren war e vro, Arc'hantina. »\nKomisererezh Uhel ar Broadoù Unanet evit ar Repuidi\nBroadoù Unanet « Un aozadur skoazell etrebroadel krouet gant ABU e 1951. »\nSveden « Abalamour d'o labour dispar e nevidoù Feur-emglev Tlatelolco ar Broadoù Unanet evit an dizarmadeg, m'o deus kemeret pep a berzh pouezus ha gounezet an anaoudegezh etrebroadel. »\nPolonia « Krouer ar c'hweluniad Solidarność ; stourmer evit gwirioù mab-den. »\nSuafrika « Eskob Johannesburg ; bet Pennsekretour, Kuzul Suafrikan an Ilizoù (South African Council of Churches). »\n1985 I.P.P.N.W International Physicians for the Prevention of Nuclear War\nStadoù-Unanet (Mezeien Etrebroadel evit Dizarbenn ar Brezel Nukleel) ; « abalamour da zitouroù solius, ha dre grouiñ un emskiant ouzh heuliadoù dirfeudek an armoù nukleel. Krediñ a ra d'ar Poellgor e tegas kement-se d'e dro ur c'hresk er gwask a-berzh an dud a stourm ouzh paotadur an armoù nukleel, hag e kas da adtermeniñ an tevetoù en ur deurel muioc'h a evezh d'ar yec'hed ha da gudennoù denegour all. »\nStadoù-Unanet « Kadoriad "Poellgor ar Prezidant a-zivout al Loskaberzh" ("The President's Commission on the Holocaust"). »\nCosta Rica « Abalamour d'e labour evit ar peoc'h e Kreizamerika, d'ar strivoù en deus kaset d'an emglev sinet e Guatemala d'ar 7 a viz Eost er bloaz-mañ. »\nNerzhioù Mirout ar Peoc'h ar Broadoù-Unanet\nBroadoù Unanet « Abalamour d'o strivoù a gasas da zegasadennoù pouezus war-du sevenidigezh unan eus pennaennoù ar Broadoù Unanet. »\n14vet Dalai Lama\nTibet « Abalamour d'e stourm evit dieubiñ Tibet, a gasas en ur chom bepred a-enep implij ar feulster. Kentoc'h en deus erbedet diskoulmoù peoc'hus diazezet war ar c'houzañvusted hag ar gendoujañs, abalamour da wareziñ hêrezh istorel ha sevenadurel e bobl. »\nUnaniezh Soviedel Prezidant, Unaniezh Soviedel ; « abalamour d'e berzh gourfouezus en argerzh ar peoc'h a zo hiziv un dezverk pennañ e rannoù bras ar gumuniezh etrebroadel. »\nBirmania « Abalamour d'he stourm peoc'hus evit an demokratelezh ha gwirioù mab-den. »\nGuatemala « Abalamour d'he labour evit ar reizhded kevredadel hag an adunvanadur kenelsevenadurel diazezet war an douj da wirioù ar pobladoù henvroat. »\nSuafrika « Abalamour d'o labour a-benn echuiñ gant renad an apartheid, hag evit bezañ diazezet ur Suafrika demokratel nevez. »\nPalestina « Evit enoriñ un ober politikel a ziarc'he un nerzh-kalon bras digant an daou du, hag en deus digoret hentoù nevez war-du ar vreudeuriezh er Reter-Kreiz. »\nRouantelezh-Unanet « Abalamour d'o strivoù a-benn krennañ war berzh an armoù nukleel er bolitikerezh etrebroadel ha, war hiroc'h termen, kas hevelep armoù da get. »\nTimor ar Reter « Abalamour d'o labour da-gaout un diskoulm reizh ha peoc'hus d'ar brezel e Timor ar Reter. »\nStadoù-Unanet ("Koulzad etrebroadel evit forbannañ ar minoù") « Abalamour d'o labour a-benn forbannañ ha lemel ar minoù enepdenel. »\nRouantelezh-Unanet (Iwerzhonad) « Abalamour d'o strivoù a-benn kavout un diskoulm peoc'hus d'ar brezel e Norzhiwerzhon. »\nSuis « Evit anaout labour diorreer ha denegour an Aozadur war meur a gevandir. »\nRepublik Korea « Abalamour d'e labour evit an demokratelezh ha gwirioù mab-den e Korea ar Su hag en Azia ar Gevred dre vras, hag abalamour d'ar peoc'h hag ar peoc'haat gant Korea an Norzh da gentañ penn. »\nBroadoù Unanet « Abalamour d'o labour a-benn sevel ur bet aozet gwelloc'h ha peoc'husoc'h. »\nStadoù-Unanet « Abalamour d'an degadoù a vloavezhioù en deus tremenet o strivañ hep skuizhañ a-benn kavout diskoulmoù peoc'hus da genniñvoù etrebroadel, a-benn kas an demokratelezh ha gwirioù mab-den war-raok, hag a-benn herouezañ an diorroadur armerzhel ha kevredadel. »\nIran « Abalamour d'he strivoù evit an demokratelezh ha gwirioù mab-den, reoù ar maouezed hag ar vugale pergen. »\nKenya « Abalamour d'he degasadennoù war tachenn an diorroadur padus, an demokratelezh hag ar Peoc'h. »\nAostria « Abalamour d'ar bec'h o deus lakaet evit mirout na vije graet gant an energiezh nukleel evit dezevioù milourel ha da asuraat e vije graet en doare surañ posupl gant an energiezh nukleel lakaet da dalvezout evit an dezevioù peoc'hus. »\nBangladesh « Abalamour m'o deus aesaet buhez armerzhel ha kevredadel ar re baour, ar maouezed pergen, dre o labour difraoster war tachenn ar gorrgred. »\nStadoù-Unanet « Abalamour d'o strivoù a-benn sevel ha skignañ muioc'h a didouroù a-zivout ar c'hemmoù degaset en hin gant mab-den, ha diazezañ an disentezioù a zo rekis evit stourm ouzh ar c'hemmoù-se. »\nBodad etregouarnamantel war kemmadur an hin\nFinland « abalamour d'e strivoù bras, war meur a gevandir hag e-pad pelloc'h eget tregont bloavezh, a-benn diskoulmañ kenniñvoù etrebroadel. »\nStadoù-Unanet « Abalamour d'e strivoù bras-divent da greñvaat an diplomaterezh etrebroadel hag ar c'henlabour etre ar pobloù. »\nSina « Abalamour d'e stourm hir ha difeuls evit gwirioù diazez mab-den e Sina. »\nLiberia «Abalamour d'o stourm difeuls evit surentez ar merc'hed hag evit gwirioù ar merc'hed da gemer o ferzh leun e sevel ar peoc'h. »\nUnaniezh Europa « Abalamour m'he deus kaset war-raok, e-pad ouzhpenn 60 vloaz, ar peoc'h hag an divroc'h, an demokratelezh ha gwirioù mab-den en Europa. »\nIndia « Abalamour d'o stourm a-enep korvoerezh ar vugale hag ar yaouankizoù, hag evit gwir an holl vugale da gaout deskadurezh. »\n2015 Pevarad ar C'hendiviz Broadel e Tunizia\nTunizia « Abalamour d'o strivoù evit lakaat termen da implij ar feulster revel evel un arm-brezel »\nEtiopia « Abalamour d'e strivoù evit degas peoc'h ha kenlabour etrebroadel, ha pergen abalamour d'e gentodenn evit lakaat termen d'ar brezel a-zivout an harzoù gant Eritrea amezek »\nKemm diwezhañ d'an 21 Her 2021 da 19:23


Monc'hwez - Wikipedia\n(Adkaset eus Monc’hwezh)\nMonc’hwez a zo ger malizenn savet diwar moneiz ha c'hwez. Ur ger all a zo: revoneizadur.\nMonc’hwez zo un termen armerzhel. Implijet e vez evit dezverkañ kresk hollek live ar prizioù. N'ouzer ket mat perak e teu monc’hwez. Hervez an armerzhourien klasel e vefe un darempred kontrol anvet krommenn Phillips etre ar monc’hwez hag an dilabour. Milton Friedman koulskoude en deus dispennet an deorienn-se.\nPa ne vezer ket evit mestroniañ ar monc’hwez ken ha heñchañ an armerzh e c’hoarvez ar pezh a reer gourmonc'hwez dioutañ. Gant ar gourmonc’hwez e koll ar moneiz e dalvoudegezh mirad hag unanenn vuzuliañ. En em zistrujañ a ra ar moneiz. Pa vez dilabour bras ha monc’hwez war un dro, n'haller ket mui rakwelet ha steuñvekaat an armerzh, ar pezh a gas da ziskar mont-en-dro an armerzh. Studiet eo bet dreist-holl ar gourmonc’hwez bet c’hoarvezet en Alamagn (1920), e Rusia hag en Arc’hantina.\nArmerzhourien zo a gred dezho e c’hall ar monc’hwez c’hoarvezout diwar abegoù a denn d'an danframmoù armerzhel, sokial ha, dreist-holl, sevenadurel. Evel-se e c’hall meur a argerzhadur bezañ deskrivet evel argerzhadurioù monc’hwezel. Koulskoude, evel ma tenn da gentañ-penn ar monc’hwez da steuñvekaat an armerzh, e chom ur gudenn diziskoulm evit c’hoazh.\n↑ Geriadur brezhoneg An Here, 2001, p. 930a.\nAdtapet diwar « https://br.wikipedia.org/w/index.php?title=Monc%27hwez&oldid=1868665 »\nKemmoù diwezhañ degaset d'ar bajenn-mañ d'an 24 Meu 2020, da 14:39.


Debr da soubenn 'ta, Idris ! - Keit Vimp Bev\nBeaj TaliennigAr sirk – Pourmenadenn Yaya #3\nDegemerStalLevrioùLevrioù 6-10 vloazDebr da soubenn ‘ta, Idris !\nHome / Levrioù / Levrioù 6-10 vloaz / Debr da soubenn ‘ta, Idris !\nSellet er baner “Arzhur hag an evn” zo bet ouzhpennet er baner.\nDebr da soubenn ‘ta, Idris !\n“Me ‘oar mat ‘peus debret Idris !” Hejañ a ra Fatoumata al leon a bep tu. Sachañ a ra war e zivskouarn, c’hwesa a ra e toulloù e fri. “Skarzh va breur bihan ‘maez eus da gof ma fell dit e laoskfen ac’hanout e peoc’h !” Un istor souezhus ha fentus war un dro.\n48 er stok\nDebr da soubenn 'ta, Idris ! quantity\nISBN: 978-2-86824-199-3 Rummad : Levrioù 6-10 vloaz Product ID: 1339\n“Me ‘oar mat ‘peus debret Idris !” Hejañ a ra Fatoumata al leon a bep tu. Sachañ a ra war e zivskouarn, c’hwesa a ra e toulloù e fri. “Skarzh va breur bihan ‘maez eus da gof ma fell dit e laoskfen ac’hanout e peoc’h !” — Un istor souezhus ha fentus war un dro. E-touez ar re a zegas deomp ur sell nevez war ar vuhez e Bro-Afrika emañ J. Bossard. Tost eo aergelc’h al levr eus an hini a c’heller kavout e bannoù-treset Aya de Yopougon da skouer. Un oberour a vo mat derc’hel ur sell warnañ…\nBevañ a ra Jean BOSSARD e Roazhon. Un tamm brezhoneg ‘n deus desket pa oa el lise, met n’eo ket aet pelloc’h ganti. A-raok skeudennaouiñ istorioù er gazetenn Rouzig en doa labouret gant Katell Chantreau war “Danevelloù eus an Andoù” pe c’hoazh war ar bladenn Balafent, gant an Ubapar. E vicher en defe c’hoant ober eus an dudi-se ha skeudennaouiñ embannadurioù evit ar re yaouank. http://fredboboss.free.fr/maracasclub\nAdvoullet e 2019, dastumad Kentañ Lennadenn, 24 p., ment 200×200 mm.\nRoit an ali kentañ war “Debr da soubenn ‘ta, Idris !” Cancel reply\nAn euzhvil gwir


l'Ouest en mémoire - Alan Stivell [Alan Stivell : barde breton]\nMédiathèque Fiche média Alan Stivell [Alan Stivell : barde breton]\nAlan Stivell / Charlez Ar Gall\nSonerezh a zo bet e divskouarn Alan Cochevellou abaoe e vugaleaj. Gant e dad eo bet adsavet an delenn keltiek, disoñjet e Breizh abaoe eizh kantved, hag ezel eo bet abred eus meur a vagad, hini Bleimor, e Pariz, e lec'h ma veve, da gentañ penn. Perzh eo bet eta eus berz nevez ar bagadoù, e fin ar bloavezhioù 1950 hag e-kerz ar bloavezhioù 1960.\nE fin ar bloavezhioù 1960 e kemer an anv Alan Stivell hag e krog da seniñ tonioù hengounel en ur mod modernoc'h. E 1967 e sin ar soner yaouank ur c'hontrad gant Philips ha 10.000 pladenn a zo gwerzhet gantañ buan-tre. Met ar bladenn Renaissance de la harpe celtique eo a vo hini ar brud. Gant Pop plinn, un ton dañs sonet gant gitaroù dredan hag an toumperezh, evel ar rock, e teu Alan Stivell da vezañ brudet e Europa a-bezh. Ha d'e heul, ha da heul strolladoù-all gant ar memes spered d'ar poent-se, e teu miliadoù a vreizhiz da dommañ ouzh o sevenadur en-dro. E miz C'hwevrer 1972 e vo skignet abadenn an Olympia war ar radio Europe 1 a-raok ma teufe da vezañ ur bladenn. Ha kenderc'hel a raio ar brud a-hed ar bloavezhioù 1970. Gwelet e vo ar soner war leurennoù ar stourm evit ar yezh hag ar sevenadur, asambles gant arzourien-all evel Gilles Servat, Glenmor.\nEn abadenn-se, enrollet e 1971 war un draezhenn, e tispleg Alan Stivell e hent da Charlez ar Gall. Displegañ a ra ivez eo stag-tre d'ar spered keltiek, met en deus dibabet seniñ gant binvioù ar sonerezh a glever d'ar poent-se dre ar bed: ar rock hag ar folk song amerikan.\nA la fin des années 1960, il prend le nom d'Alan Stivell (la source), et commence à jouer des morceaux aux sonorités plus modernes. En 1967, le jeune musicien signe un contrat avec Sony et vend rapidement 10.000 disques. Mais c'est l'album « Renaissance de la harpe celtique » qui le fera vraiment connaître, en le propulsant en tête des ventes de disques en France et en Europe. Un succès notamment dû à « Pop Plinn », un air de danse interprété à la guitare électrique et à la batterie. A la suite d'Alan Stivell, et d'autres groupes poussés par la même motivation, des milliers de jeunes Bretons se réapproprient peu à peu leur culture, la langue, les festoù-noz.\nDans cette émission, enregistrée sur une plage en compagnie de Charlez Ar Gall, pionnier de la télévision en langue bretonne, Alan Stivell explique son cheminement d'artiste. Il explique aussi son attachement à l'esprit celtique qu'il a décidé d'exprimer à travers les instruments que l'on entend dans les musiques de l'époque rock ou folk song américain.\nPenaos, Alan, out en em lakaet evel-se da c'hoari gant un delenn e Breizh ?\nMat, neuze, va zad, triwec'h bloaz 'zo, en deus bet ar mennozh da adsevel an delenn geltiek, a oa distrujet abaoe seizh kantved e Breizh. Ha neuze, desket 'm eus gant ur c'helenner war un delenn glasel. Ha neuze c'hoariet 'm eus traoù folklorel bro Iwerzhon, Breizh ha Bro-Skos... da gentañ...\nE oan o vont da c'houlenn ganit, ya, penaos out deuet da garout ar c'hanaouennoù breizhek hag an tonioù brezhoneg ?\nHa neuze, penaos, andoniet on bet en ur sonerezh poblek gant ar binioù, ar bombard... ar sonerezh poblek, penaos... tradisionel Hag ar bagad Bleimor ivez evit un dra modernoc'h. Ha goude-se, 'm eus bet ar mennozh d'ober un dra dazonel eus an dazont.\nYa, ya, tamm ha tamm out deuet deus an traoù kozh d'an traoù nevez...\nHag ober un dra a vefe keltiek rik, andoniet, gwriziennet barzh ar sonerezh keltiek, met o vezañ eus an amzer-vremañ, evit an doare d'ober.\nYa, Setu a wechoù e...\nMet keltiek 'vit ar spered.\nA wechoù e kemerez kanaouennoù kozh pe tonioù kozh evel-se ?\nYa, a wechoù e zo bet traoù evel ar « folk song » amerikan, neuze eus un dra hengounel, poblek, e vez graet un dra a-vremañ. Ha goude-se, traoù am eus savet gant, penaos, ur spered keltiek. Met gant va...\nMet n'eus ket kalz a dud all oc'h ober eveldout ?\nKet kalz, met be'z eus. Be'z eus bremañ, eveljust...\nHa mat, gwell a se, gwell a se, gwell a se... Hag ur goulenn diwezhañ : perak e peus choazet e-giz anv, « Stivell » ?\nMat, da gentañ, « Stivell » a zo berradur va anv tiegezh . Neuze Cochevelou : kozh stivelloù, stivelloù kozh. Ha neuze ar stivell, ha evit mennozh eus ar stivell... o kavout, penaos, o evañ e dour\nYa, ya, ur vamenn zour.\nAr stivell keltiek, ar geltiek kozh ...\nUn eienenn, un eienenn eo, o tispak an dour.\nYa, un eienenn, hag a glask da vezañ ur stivell etre reoù all, hag ez eus ur stivell nevez.\nMat-tre, salv e teuio kalz dour nevez ouzh ar stivell-se, ha trugarez dit, Alan.


Livre V, fable III\nPeskig a vezo pesk kaer\nNemet ma’z en do buhez ;\nMet, da c’hortoz, e leusker\nPa vez tapet, zo follentezh ;\nRak d’e adtapout n’oc’h ket sur.\nUl lusennig, c’hoazh krouadur,\nA oe paket gant ur gwaz.\nE[ñ], gant hast ha plijadur,\nKement-mañ zo, eme an den,\nKomañsamant a fritadenn.\nAl lusennig, en e langaj,…\nFrançois Le May (1852-1916)\nMe zo fleurenn ar vraventez,\nE Kerne ’weler parkadoù\nEd-du sammet a-vokedoù,\nBokedigoù koant ha gwerc’h,\nGwenn evel al laezh, glan evel an erc’h ;\nEd-du sammet a-vokedoù.\nPa son ar c’hreisteiz tro-war-dro,\nPa gan an Añjeluz er vro,\nE sav ’kreiz an heol skedus\nUr vouezh don ha kaer, ur vouezh vurzhudus,\nPa gan an Añjeluz er vro.\nUr vouezh graet gant holl vouezhigoù\nKant mil a…\nKaer zo ’teuler ennañ\nTamm ne gresk ;\nKaer zo lammet dioutañ\nTamm ne zigresk.\nAN AO. GARGAM, AR GANERIEN\nAr vugaligoù o tegouezhout a ra an dro d’an Ao. Gargam.\nO ma’z oufec’h, bugaligoù,\nPegement a ziaezamantoù\nAm eus bet hiriv ! Bouzaret\nEz on, ya sur, ouzh o c’hlevet.\nC’hwi d vihanañ a blij din\nGant ho kanaouennoù lirzhin,\nKanit, kanit, bugaligoù,\nD’ar Mesias meuleudioù !\nBez’ pezo ganin kalanad ;\nO reiñ a rin a galon vat,\nHa zoken eus ar re gaerañ\nAm eus roet bete-bremañ.\nMet kanit c’hoazh ur pennadig\nUn darn a bozioù ho kantig.\nVa c’halon baour a lamm laouen\nO klevet ur seurt kanaouenn.\nAR VUGALE o kanañ\nDaoulinet ouzh hen adoriñ\nHa pastored en-dro dezhi ;\nEn oabl aelez gwenn a-vandenn\nA gan e-kreiz ar sklêrijenn.\nN’em eus ket ezhomm da glevet\nAnv ’r bugel nevez ganet !\nMabig Jezuz, m’her goar ervat,\nC’hwi eo va Doue hegarat !\nKaer eo an heol pa bar en aer,\nKaer bleunioù an nevez-amzer ;\nDa’m daoulagad c’hwi zo kaeroc’h,\nDa’m c’halon karantezusoc’h !\nMat ! kaer-dreist eo, va bugale ;\nKendalc’hit gant ho tro-vale\nSetu amañ ho kalanad,\nRannit gant ho pemp kamalad !…\nAR C’HANER BRASAÑ\nBennozh Doue, aotroù Gargam !\nO, nag eürus e vo hor mamm !\nAN AO. GARGAM\nKenavo ’ta, ha chañs vat deoc’h !\nDegaset hoc’h eus din ar peoc’h !!!\nMont a reont er-maez.


Wilhelmine Prusia (1751–1820) - Wikipedia\nWilhelmine Prusia (1751–1820)\nUr pennad Wilhelmine von Preußen zo ivez.\nFriederike Sophie Wilhelmine Prusia, pe Friederike Sophie Wilhelmine von Preußen hervez he gwir anv, ganet e 1751 en Berlin hag aet da anaon e 1820 e kastell Het Loo, en Apeldoorn en Izelvroioù, a oa ur briñsez alaman, eus Rouantelezh Prusia, deuet da vout Erbstatthalterin an Izelvroioù dre zimeziñ. Ur vaouez a benn hag a galon e oa.\nFriederike Sophie Wilhelmine von Preußen poltredet gant Johann Friedrich August Tischbein (1789)\nPoltred Friederike Sophie Wilhelmine von Preußen, gant Johann Georg Ziesenis, 1768/69\nMerc'h e oa da August Wilhelm von Preußen, breur da Frederig II Prusia, ha d'e bried Luise von Braunschweig-Wolfenbüttel. Nizez eta e oa d'ar roue Frederig II.\nDimeziñ a reas e 1767 e Berlin d'ar penn-stad Willem V Oranje-Nassau, diwezhañ stathouder Republik an Izelvroioù. Hi an hini a oa e penn an emsav enepdispac'hel er vro.\nPa oa krog an Dispac'h en Izelvroioù e kasas Willem e lez eus Den Haag, ar gêr-benn, da broviñs Gelderland. Hi avat a glaskas distreiñ, ha harzet e voe e dibenn Mezheven e Goejanverwellesluis, ha kaset e voe d'he fried en-dro da Nijmegen . Abaoe bloaz edo he breur o ren e Prusia, ha fellout a reas dezhañ kastizañ an dichekadenn graet d'e c'hoar. Aloubiñ a reas ar Proviñsoù-Unanet e miz Gwengolo 1787. Kalz eus an emsavidi a rankas tec'hel da Vro-C'hall, Willem a adkemeras ar galloud, hogen en em zerc'hel a rae evel ur priñsig dindan veli Prusia.\nEn 1790, setu Wilhelmine ha Willem V o timeziñ o merc'h Frédérique da briñs pennhêr Braunschweig, ur skoazeller feal da rouaned Prusia ha Bro-Saoz, pa oa bet e dad pennskriver Manifesto Braunschweig. En 1791 e voe dimezet o mab henañ d'ur geniterv prusian, anvet evel he mamm-gaer : Wilhelmine von Preußen (1774–1837) .\nEn 1795 avat e teuas ar batrioted en-dro gant skoazell Bro-C'hall, ma rankas Willem mont da glask repu da Vro-Saoz da di e genderv George III. Bevañ a reas an daou bried e Kew, met mont a raent ivez da ober chomadennoù da Nassau pe Braunschweig, hag eno e varvas Willem.\nHe mab a yeas en harlu da-heul e dud, met e 1813 e tistroas d'an Izelvroioù, ma voe anvet da roue evel Willem Iañ an Izelvroioù.\nAdtapet diwar « https://br.wikipedia.org/w/index.php?title=Wilhelmine_Prusia_(1751–1820)&oldid=1955336 »\nKemm diwezhañ d'an 15 C'hwe 2022 da 09:41\nKemmoù diwezhañ degaset d'ar bajenn-mañ d'an 15 C'hwe 2022, da 09:41.


Emission Re bell ganti : Re Bell Ganti\nEmission Re bell ganti - Pâssée donée le 17.09.2021\n-Deuet zo ul levr kaer, ul levr ha n'en deus ket e bar er bed:\nBrodeurs d'espoirs, Bretagne et Palestine, terres de broderies. Kinniget eo deomp gant Youenn Jardin\nMaketenniñ Olwenn Manac'h\n--Eil bladenn Rodolphe Burger hag Erik Marchand zo anvet « Glück Auf ». Heuliañ a ra spered ar bladenn gentañ anvet « Before Bach » hag embannet e 2004. Gante war an eil pladenn emañ Mehdi Addab, a oa dija war ar bladenn gentañ, gant an oud elektronek, Pauline Willerval o seniñ gadulka hag o kanañ, Arnaud Dieterrlen ouzh ar batiri ha Julien Perraudeau gant ar gitar boud. (Tomaz Laken)\nKemer a ra Jean Castex an dorn war zoser ar c'helenn dre soubidigezh. Fulub Jakez, rener Ofis Publik ar brezhoneg ouzh mikro Tunvezh Vloeguen-Grandjean


Épisode de l’émission BR : Sinema\nMignoned zo o doa belzet Django, lâret dezhañ e ranke kuitaad ar vro, mez ne gomprene ket da gentañ. Krediñ a rae dezhañ e oa-eñv gwarantet gant e statud arzour brudet. Diaez d'an den asantiñ, evel-just, kuitaad an "Tout Paris", dilezel ar vuhez aez hag enoruz evel ma oa heni Django e Pariz d'an termen-se. Mez redïet e oa bet dezhañ achap memestra, ha tec'houd beteg an Alpoù evid tremen e Bro-Suis. War an hent en doa bet tro d'en em gavoud gant bohemianed arall, ha gweled ar pezh a veze graet dezhe gant an Alamanted. Gras d'an dud henn sikoure e oa daet da benn a achap memestra. Goude ar brezel, en doa savet ur simfonïenn en enor d'e vreuder tsigan, ar re o doa kollet o buhez er bloaziadoù rust-se. Ur simfonïenn fromuz-braz, bet prezantet ur wezh hebkén, e Pariz, ha kollet an hanter anezhi goude.\nJean-Claude Le Ruyet.20170519b.212F.Abadenn : Source BR :http://www.radiobreizh.bzh/bzh/episode.php?epid=25210


Kevredigezh Kembre-Breizh: Digresk e priz an tiez anatoc'h e Kembre eget e lec'h all\nDigresk e priz an tiez anatoc'h e Kembre eget e lec'h all\nHervez stadegoù bet embannet nevez zo ez eo bet brasoc'h an digresk e priz an tiez e Kembre eget e lec'h all e Breizh-Veur. Evit ar bloavezh betek miz C'hwevrer, 2009, e voe un digresk a 12.5%. Well-wazh, priz un ti e Kembre e miz C'hwevrer a oa £144,762, d.l.e. £40,051 nebeutoc'h eget priz un ti e Bro-Saoz.\nDaoust d'ar c'hemm-se, pe marteze abalamour dezhañ, e lavar an embregerezhioù gwerzhañ tiez ez eus muioc'h a glask war an tiez bremañ eget na oa un nebeud mizvezhioù zo. Da welet eo hag ar bronsoùigoù glas en armerzh, a vez komz anezho bemdez er c'heleier, a zo kel eus an nevezamzer pe get.\ntagioù armerzh Kembre, priz an tiez


Koñkourioù ha prizioù : ur c’hleñved bedel ?\nPublié le 23/10/17 13:39 -- mis à jour le 00/00/00 00:00\n17vet pennad war istor Diwan ha nerzh krouiñ e brezhoneg. Perak e ranker kaout konkourioù, kenstrivadegoù... evit broudañ ar c'hrouiñ, al lenn, ar skrivañ ?\nKan ar Bobl : ur mennozh ganet e penn Polig Montjarret pa oa e Bro Gembre o welet live sonerezh an dud a sone hag a gane tonioù hengounel. Hiziv an deiz kanerien ha sonerien a-vicher a zo evit ul lodenn vras anezho tremenet dre ar c’hoñkour ganet en Oriant : Nolwenn Korbell, Yann-Fañch Kemener, Erik Marchand, Marthe Vassalo, Ronan Guebleiz, IMG, Nolùen ar Vuhé ...\nPrizioù evit ar ganerien hag ar strolladoù\nAlies e vez roet prizioù d’ar sonerien bagadoù, akordeoñs... Evit ar c’han emañ Kan ar bobl evit ar c’han hengounel dreist-holl hag an Taol Lañs evit ar strolladoù sonerezh a ijin pozioù nevez. E-kerzh eizh vloavezh, e oa bet trec’h c’hwec’h gwech ur strollad o tont eus Diwan.\nTaol Lañs (hag an Erer kozh da heul), ar re a zo bet trec'h : Iwan B (2007), Gimol Dru Band, Egin, Roc'k'n Diroll, Lunch Noazh, Burtul, Adnoz, Silwink, ...\nPrizioù evit ar skrivagnerien\nEvit an danevellerien e vez muioc’h-mui a goñkourioù : hini kêr Karaez da geñver gouel al levrioù e miz Here, hini kêr Redon, hini foar levrioù ar re yaouank e Sant-Varzhin-war-ar-Maez...\nE-kerzh 13 bloavezh e oa bet meur a lisead Diwan o kemer perzh e Priz ar Yaouankiz hag o vezañ trec’h : Gwenvred Latimier-Kervella gant « Hunvreoù » (2004), Moran Dipode ha Marianna Donnart gant « Brezel an erevent » (2005) ha « Hudour an tour du » (2006), Ewen Jacq gant « Chase Valeeg » (2013). Evit Priz ar Vugale, Carl Diekman gant « Den Bleiz » e 2012.\nKenstrivadeg Montroulez a zo bremañ evit festival "La Baie des Livres", e Redon, Kemper, Karaez. Ar pezh zo mat, kar e vez brudet meur a hini, ha war lerc'h e vez bouetet kazetennoù evel al Liamm, pe Ya !, pe...\nMet ouzhpenn d'ar c'henstrivadegoù zo ar c'hoant da sevel ul lennegezh e brezhoneg, gant tud ne skrivont ket e galleg, pe ral-tre. E-pad ar saloñs e vo gwelet lod anezho, gant ma vint trugarekaet evit o labour ha liesseurted kinnigoù lennegel a vez kinniget ganto.\nWar straedoù Kemper, c'hoazh hag adarre ! par Kerne Multimédia le 10/03/2021\nPriz ar yaouankiz, ur gwallabadenn hag a zo eat ar maout anezi meur a wech gand ar re a ra war dro... pettamant gand o lillikyou, filiored mibien hag all, Krebchauffin, Jacq ha kemend zo... kenstrivadegou giz emsav sevenadurdurel, ur c'hleñved z'eus ket a bare deuz outañ


Pajenn:Guillouzic - Bue Zant Ervoan, 1894.djvu/9 - Wikimammenn\nPajenn:Guillouzic - Bue Zant Ervoan, 1894.djvu/9\nna zantout ar c’hoez fall a vije ganthe, hag a vije zavet evithe eun tamik lojen en diavez an iliz vit lakat anhe en dishlao, hag ahane gleveint an oferen dre eun toul pe eur prenest benag ; al lojen-ze a hanvet Toul al laour ; bean zo unan c’hoaz en Zant-Loranz hag en Plouneve-Moedek.\nManer Kervarzin a zo barz parouz ar Vinihy, eur c’hart leo diouz Landreger. An ti-ze lec’h ma oa ganet zant Ervoan a oa n’he zav beteg ar bla 1830, ar bla-se oe diskaret, ha zavet en he blas eun ti a hiz neve. An Otro Kelen, arc’heskob Paris, neuze perc’hen Kervarzin, a reaz laket ust d’an or eun dolen marbr gwen hag a oa skrivet warnhi penoz eo enon a oa ganet ha marvet Zant Ervoan. Na van ken deuz an treo koz nemet ar punz hag ar c’houldri. Bean zo c’hoaz eur gwele koz en Kervarzin hag a lerer zo bet da Zant Ervoan, med bet eo raparet aliez aboe. Kervarzin zo n’eur plas ar bravan, ahane weler ar paroujo zo en tu all d’ar vreh-mor a ia d’ar Roc’h, gwelet a ve Tredarzek, Pouldouran, Planiel, Hengoat, Trogeri, Peurit-ar-Roc’h, ker ar Roc’h, ha beteg koajo pin Goëlo. Eur vrao a dol lagad a ve ahane d’an neve amzer, pa ve glaz ar parko hag ar gwe babi n’ho bleün. Traouoc’h vit Kervarzin, a-dal da Gerskarbot a zo eur vag da dremen an dud en tu-all d’ar vreh-mor, ha gwejal Zant Ervoan a neuz tremenet aliez ar vag-ze pe da vont d’ar\nAdtapet diwar « https://br.wikisource.org/w/index.php?title=Pajenn:Guillouzic_-_Bue_Zant_Ervoan,_1894.djvu/9&oldid=127479 »


Gwilherm Berthou-Kerverzhiou - Wikipedia\n(Adkaset eus Kerverzhiou)\nd'an 10 a viz Mae 1908\nd'an 13 a viz Meurzh 1951\nBarzhonegoù, Levr an amprevaned, Llena Davies\nSekretour ar gelaouenn Gwalarn\nGwilherm vBertoù, hag a sine G.B. Kerverzhioù dre vras (ha "Kerverziou" a-raok 1941), a oa ur skrivagner brezhoneg ganet e Pempoull (Aodoù-an-Hanternoz d'an ampoent) d'an 10 a viz Mae 1908 ha marvet e Roazhon d'an 13 a viz Meurzh 1951. Kemeret en deus perzh e-barzh an Eil Emsav.\n2 Obererezh politikel\n3 Oberenn hag obererezh lennegel\nMab e oa d'ur c'habiten a vor eus Pempoull. Mont a reas d'ar skol-vihan e Pempoull, d'al lise e Sant-Brieg. Tremen a reas e vachelouriezh war ar skiantoù hag al lizhiri e 1925 ha 1926. Mont a reas neuze d'ar Skol-veur e Roazhon, ha dont a reas da vezañ ijinour-strilhour e 1929. Er memes bloaz e voe ijinour e Goueled-Antr (Bro-Naoned). Goude-se e voe o chom e Sanch Amàs er Provañs, hag e Brest (er Vilin Wenn), e 1931. Engouestlet en Emsav e voe rediet mont en harlu politikel e Marselha eus 1933 da 1935.\nAdalek 1939 e voe kelenner war ar strilhouriezh hag an naturoniezh e skolaj Itron Varia ar Wir Sikour e Brest. Sekretour Gwalarn e voe neuze, koulz ha merour Arvor ha skrivagner e-barzh L'Heure Bretonne (kronikenn "ar yezh hag ar vro"). Goude ar brezel e voe teñzorer Kad ha rener/pennskrivagner Ogam. Skrivet en deus pennadoù ivez e-barzh Galv, Studi hag Ober hag al Liamm. Mervel a reas e 1951, d'an oad a 43 bloaz, klañvet-fall ma oa. Barzh e voe Gwilherm vBertoù dreist-holl, met un nebeud danevelloù a zo anavezet ivez, en o zouez an hini gentañ el lennegezh vrezhonek ma'z eus anv eus darempred rev (Llena Davies). Lavaret e vez gant kalz ez eo luziet-tre e varzhonegoù, levezonet gant an hengeltieg hag ar skiantoù.\nObererezh politikel[kemmañ | kemmañ ar vammenn]\nStudier war ar gimiezh e Skol-Veur Roazhon eo, pa kemer perzh e-barzh krouidigezh Kevredad Studierien Vreiz (Fédération des étudiants bretons) asamblez gant Célestin Lainé d'ar 27 a viz Kerzu 1927. An daou a embann bezañ broadelourien daer hag e vo techet da vont war-zu aozadurioù kuzh evel Kentoc'h mervel savet gant Lainé e 1930. G. Berthou hag Armand Giraud a voe an daou ezel all a voe dibabet gant Lainé evit ar C'huzul Meur.\nAterset e voe gant ar polis e 1932 da-heul gwalldaol Roazhon (pa oa bet lakaet da bulluc'hañ an delwenn a ziskoueze Breizh daoulinet dirak ar Frañs). Tamallet e voe dezhañ bezañ kenlabouret da sevel ar poultr. Met, rebechet e voe dezhañ bezañ bet ur glakenn ha dre ur gemennadenn gourdrouzus embannet gant an aozadur kuzh, Gwenn ha Du e voe rediet kuitaat Breizh. Da Varselha ez eas kuit e dibenn 1932. Distreiñ a reas da Landreger e 1935.\nOberenn hag obererezh lennegel[kemmañ | kemmañ ar vammenn]\nHervez Lukian Raoul, G. Berthou a voe a voe un den gouiziek, koulz er skiantoù hag ar yezhoù (ur mailh e voe war an hengeltieg), hag el lennegezh ivez. Skrivañ a reas barzhonegoù a zo bet embannet dalif e 1955. Unan eus ar gwellañ barzhed e voe hag e savas barzhonegoù gant enklotennoù.\nEmbannadennoù[kemmañ | kemmañ ar vammenn]\nLevr an amprevaned, Brest, Skridoù Breizh, 1943.\nBarzhaz Kerwerzhioù, Ar Baol, Al Liamm, 1955, 96 p. Embannadenn dalif.\nSébastien Carney, Breiz Atao !, Mordrel, Delaporte, Lainé, Fouéré… Roazhon, SHAB ; Presses universitaires de Rennes, 2016.\nLukian Raoul, Geriadur ar skrivagnerien hag ar yezhourien vrezhonek, Al Liamm, 1992 Pennad Berthou, Guillaume.\nAdtapet diwar « https://br.wikipedia.org/w/index.php?title=Gwilherm_Berthou-Kerverzhiou&oldid=1986916 »\nKemmoù diwezhañ degaset d'ar bajenn-mañ d'an 20 Ebr 2022, da 16:31.


Gwinieg (gwini) - Wikipedia\nUr winieg war treilhoù\nUr winieg e Spagn\nUr winieg zo ur park dindan gwini, gwez bihan hag a ro rezin, da zebriñ pe d'ober chug ha dreist-holl gwin. Gwinierezh a reer eus ar gouiziegezh da c'hounit gwiniegi evit ober gwin. Kalz a dra a c'hall reiñ d'ur winieg he ferzh dibar : an douar, an hin, spesad ar gwini, chemet an dud hag all.\nAnvadurioù a vez roet d'ar gwiniegi, hag a heuilh reolennadurioù strizh, en Europa da nebeutañ.\nWar ar pemp kevandir ez eus gwiniegi. Rannet e vez alies etre re Europa (Bro-C'hall hag Italia e penn ar produerezh) ha re ar "Bed Nevez" (Stadoù-Unanet, Aostralia, Chile, Afrika ar Su hag all). E Breizh ez eus gwiniegi e Bro-Naoned, re ar Muskadig hag ar Gros-Plant.\nGwiniegi ar bed\nAdtapet diwar « https://br.wikipedia.org/w/index.php?title=Gwinieg_(gwini)&oldid=1974241 »


Buhez ar Zent. pages pages 915, 916. Encyclopédie Marikavel.\npages 915, 916\nEn penn kentan an Xlet kantved, e veve en Goudelin eun itron a renk uhel, Mari Porstrevenou, muioc'h anavezet dindan an hano «Marie de Goudelin ». Ar plac'h-man a dremene hec'h amzer o pedi hag o skuilh oberou mat endro d'ezi.\nLenn a rêr en istor Goudelin penôs unan eus bugale an itron man o vezan eun devez en kreiz ar mor bras, eur bar-amzer spontus a zavas, hag e oa al lestr o vont da vezan lonket gant ar gwagennou diroll. An den yaouank, strafilhet oll, ne ouie petra d'ober, pa deuas da zonj d'ezan eus an hini a hanver «Stereden ar Mor». Daoulinan a reas raktal en e lestr hanter-leun a zour, hag e zaouarn juntret war e galon, en em westlas d'ar Werc'hez. Mari a chilaouas e beden hag a reas d'ezan 'n em denn ac'hane hep droug.\nEvit trugarekaat ar Werc'hez eus ar burzud-man grêt en kenver he mab, Mari C'houdelin a lakas sevel, gant menec'h Beauport, eur gaer a chapel en enor d'an Itron-Varia. Eun dosen a oa bet dibabet. evit diazezan anezi, mes etre ter gwech e tigouezas d'ar vein bezan diskennet, epad an noz, en eun draouien leun a fank hag a c'hreuneugellou. Ar burzud-ze a ziskoueze skler an nevoa c'hoant ar Werc'hez e vije savet eno he chapel. Ar vrud a redas buhan dre ar vro, hag a-boan ma oa achu al labouriou, e vije gwelet tud a vanden o tisken d'an Enez evit 'n em lakat dindan skoazel Mamm Doue. Adalek neuze, eleiz a vurzudou a c'hoarvezas en Goudelin, burzudou a bep seurt, burzudou evit ar c'horf, burzudou evit an ene. Mari ne skuize ket o skuilh grasou war he bugale.\nBetek an XVIIIet kantved, ar chapel a oe renet gant eur manac'h eus manati Beauport. Epad an dispac'h vras, chapel an Enez a oe serret ha skeuden ar Werc'hez klenket gant tud a zoujans Doue\nPa deuas adarre ar peuc'h, ar skeuden a zistroas d'he flas. Koulskoude. ar chapel deut da vezan tra ar Gouarnamant a chomas serret; ne zigoras nemet er blavez 1831, dre urz ar roue Loeiz-Phulup. 'Benn neuze, eul loden vras anezi a oa krog da vont en dismantr; an ôtro Desbois, person Goudelin, a reas he adsevel, hag abaoue, he dorojou zo digor adarre.\nAn eil sul a viz gouere en em gav pardon an Enez. Adalek ar zadorn e tigoue pelerined a bep tu. Da eiz heur noz, e ve kanet ar gousperou kentan, ha raktal goude, ec'h er en prosesion. Ar bourk a ve sklerijennet evel en de. Tachen ar chapel hag an henchou war-dro a ve goloet a gristenien. Kreiz ma ver holl o kanan meulodi da Vari, eun êl gwisket kaer a zisken diwar veg an tour da c'houezan an tantad, ha kerkent e tec'h war e giz.\nMa ve kaer noz 'rôk ar pardon, ar zul a ve kaeroc'h c'hoaz. Adalek goulou-de betek noz du, ar chapel a ve leun-kouch dalc'h-mat, hag eun dudi eo gwelet gant pebez devosion e peder eno.\nTadou, mammou, tud yaouank ha bugale, an holl a deu da zaoulinan war ar pave, dirak ar skeuden zantel, da lavaret d'ezi o levenez, da gontan d'ezi o zrubuilhou, da zisklerian d'ezi o ezommou, da c'houlen diganti he grasou.\nSant Eler zo enoret ive en Enez, da goulz ar pardon. D'ar zadorn d'abarde, d'ar zul ar beure ha d'ar zul goude ar gousperou, e teu eleiz a dud a-ziavêz, gant o c'hezek, da bedi dirak e skeuden : eul loden vat eus ar prof eo d'ezan e ve kinniget.\nInduljans vras a zo da c'honid en Enez, de ar pardon ha 'pad an eizved.\nC'houi 'zo hon dousder, hon bue,\nHon esperans war-lerc'h Doue,\nNep n'ho kar ket, o Rouanez,\nEus Breiz-Izel n'eo ket hennez.


Brudet eo Marie-Hélène e kreiz Breizh ha pelloc'h zoken evit ar perzh kemeret ganti e Strollad Kallag. Sot eo hi gant ar c'hoariva koulz hag ar brezhoneg... ha muoc'h c'hoazh gant ar c'hoariva brezhonek kredapl !\nPlijadur 'dez o lakaat he yezh da strakal war ar leurenn 'ta, gant pezhioù-c'hoari ken disheñsevel ha "Mazheas ar c'higer", "E-barzh an toull-noz" peotramant "Ar gomedienn mil-luziet" (troet diwar Shakespeare, marplij!).\nSkolaerez e oa Marie-Hélène a-raok mont war he leve. Gant se ne zisoñj ket ar vugale en he labour, evel gant "Luduennig" hag a vez kinniget gant he strollad d'ar c'hlasoù brezhonek.


« Travelling : un eskemm etre an arzoù » | Site de Rennes, Ville et Métropole\nAccueil › Actualités › Culture, sport & loisirs › Culture › « Travelling : un eskemm etre an arzoù »\nGant Klaus Pichler, ul luc’hskeudenner eus bro Aostria eo bet savet ar poltred evit skritell festival Travelling er bloaz-mañ. © Klaus Pichler / Autriche\nGanet eo Travelling e 1990. Cheñchet en deus ar festival-se er bloavezhioù diwezhañ ?\nTroet eo ar festival-se war-zu un eskemm etre an arzoù ha kement-se a zeu da vezañ kreñvoc’h krenvañ evidomp en deiz a hiziv. Un arz dioutañ e-unan eo ar sinema, levezonet gant meur a arz bet savet araozañ, evel al luc’hskeudennerez pe al livouriezh. Met ouzhpenn da se e teu ar sinema da vezañ un arz hag a levezon kalz an arzoù a vremañ, evel ar stiradoù pe ar c’hoarioù-video. C’hoant hon eus ouzhpenn-se da lakaat ar sinema da gaout darempredoù gant an arzoù niverel. Un arz hag a ra al liamm etre an arzoù all eo ivez : kement-se a glaskomp diskouez, en ur ginnig ur bern traoù, evel ar c’honsertoù-sinema. Bez’ e vo da skouer ar strollad Fragments, ur strollad musik eus Roazhon, o lakaat sonerezh war ar film Fargo, savet gant ar vreudeur Coen.\nBep bloaz e vez pedet ur gêr bennak. Chom a ra an dra-se a bouez er festival ?\nAr bloaz-mañ ez eus bet dibabet ganeomp kêr Vienna, kêr-benn Aostria, evit luskañ ar festival. Ne vez ket soñjet alies er gêr-mañ, ha koulskoude eo ur gêr a bouez bras war an dachenn sevenadurel, dre al lennegezh, ar sinema, pe c’hoazh al livourizh. Ouzhpenn-se eo deuet Vienna da vezañ ur gêr e kroashent ar ‘’middle Europa’’ abaoe m’eo bet digoret broioù ar reter. Ur gêr gant tud o tont eus pep lec’h eo Vienna. Dre Urba[ciné] e klaskomp lakaat pennsoñj ar gêr pedet da fiñval un tamm : pedet e vez arzourien, da skouer, evel Markus Oberndrofer, hag a stalio e grouidigezhioù e Mirdi an arzoù-kaer. Met gwelet vo filmoù evel-just, hag an hini pouezusañ evidomp eo « Welcome in Vienna » savet gant Alex Corti, diwar-benn istor Aostria, eus ar bloavezhioù 1930 betek an Eil-Brezel bed.\nLakaet vez tud a bep seurt da zont d’ar festival ?\nN’eo ket Travelling ur festival evel ar re all. Klask a ra mont davet tud a bep seurt, dre emgavioù ha master-classes. Mont a ra ivez da glask sellerien nevez, en ur ginnig dezho doareoù all, un tamm dreistordinal a-wechoù. Travelling a zeu ivez da vezañ gwelloc’h anavezet gant ar broduourien hag ar skignerien : 15 film a vo diskouezet evit ar wech kentañ e Frañs, evel "La prière" gant Cédric Kahn. Anavezet omp bremañ evel ur festival a-zoare, gouest da lakaat filmoù nevez da vezañ brudet mat.\nDalc’het e vo festival Travelling etre an 20 hag ar 27 a viz C’hwevrer\nEvit gouzout hiroc'h : https://www.clairobscur.info/PDF-du-programme-2361-0-0-0.html\nFestival Travelling : ça va valser


Reneveziñ ar c’hoc’hu : ul lec’h modern ha dedennus - Kemper (BR)\nDegemer Kemper warc’hoazh Reneveziñ ar c’hoc’hu : ul lec’h modern ha dedennus\n« Ret eo d’ar C’hoc’hu emdreiñ ken evit ar c’henwerzh, ken evit ar savadur. Klask a reomp soñjal a-benn ugent vloaz ac’hann. Boazioù a vo cheñchet, ha degaset e vo startijenn da greiz-kêr. » Guillaume Mengi, eilmaer karget eus ar c’hêraozañ, an endro bevañ, an hentoù, eus neveziñ kêr hag eus an takadoù glas.\nEmaomp o vont da nevesaat da vat ar C’hoc’hu, gwir galonenn ar c’henwerzh hag ul lec’h plijus e-kreizig-kreiz Kemper. Pep tra a vez graet gant an ti-kêr evit ober eus ar C’hoc’hu un aveadur modern hag ul lec’h dedennus, e-barzh ur raktres evit degas lañs en-dro da greiz-kêr.\nAmzer-da-zont koc’hu Sant-Frañsez zo un dra a bouez evit hollad kêr, ha n’eo ket war dachenn ar c’henwerzh nemetken. Emañ ar raktres-se e-barzh ur strategiezh evit glad ar savadurioù hag a zo he fal priziañ an ezhommoù nevez evit rakwelet postadurioù a vent vat. Emañ e-barzh Programmadur liesvloaziek ar postadurioù (PLP).\nRet eo lakaat ar savadur diouzh ar reoladoù…\nAr c’hoc’hu a zo hiziv a oa bet savet goude un tan-gwall e 1976. Perc’hennet eo gant ar gumun ha feurmet e vez d’ar varc’hadourien. 46 marc’hadour annezet zo en deiz hiziv, ha marc’hadourien-red zo ouzhpenn. Div davarn-preti zo stag ouzh ar c’hoc’hu.\nRet-groñs eo lakaat ar savadur diouzh ar reoladurioù, ken evit ma vo aes d’an dud nammet mont e-barzh, ken war dachenn ar surentez : hini ar savadur (an tri live, gant an estaj hag an danzouar), hini an dud a vicher, hag hini an dud a zeu da brenañ marc’hadourezh.\n… hag uhel eo ar pal\nN’eo ket hepken labourioù evit lakaat ar savadur diouzh ar reoladoù a fell d’ar strollegezh ober. Kemeret he deus tro eus al labourioù-se evit prederiañ ha kendivizout gant ar varc’hadourien (tri anezho zo izili eus ar poellgor leviañ) abalamour da vont pelloc’h. En em soñjal a ra an ti-kêr evit lakaat ar c’hoc’hu da emdreiñ, evit klotañ gwelloc’h ouzh ar blegenn ekonomikel ha kenwerzhel kemm-digemm.\nPerak ne vefe ket frammet neuz an diabarzh en un doare un tammig disheñvel, adlodennet an egor evit darn, lakaet obererezhioù all da zont e-barzh, evit lakaat ar stalioù-kenwerzh gwelloc’h war wel hag evit lakaat pratikoù nevez da zont ?\nSeizh milion a euroioù\nN’eus ket kalz a blas tro-dro d’ar c’hoc’hu e-kreizig kreiz-kêr. E-pad al labourioù e vo kaset ar stalioù-kenwerzh d’ul lec’h all neuze. Meur a lec’h a zo bet soñjet enno, evel plasenn Sant-Vaho, ar reper François Mitterrand ha plasenn Sant-Kaourantin. Klasket e vo echuiñ ar chanter-se ar c’hentañ ar gwellañ. Ne zlefe ket al labourioù padout ouzhpenn bloaz hanter.\nUnan eus ar palioù eo reiñ tro d’ar muiañ ar gwellañ eus ar varc’hadourien a zo er c’hoc’hu dija d’en em staliañ en-dro er c’hoc’hu modernaet. Gant se e vo degaset cheñchamantoù en o buhez pemdeziek un tammig, hag en hini o fratikoù ivez, hag e vo muioc’h a ginnigoù hag a aezamantoù, plijusoc’h an darempredoù etre an dud ha marc’hadourezh a-zoare.\nKenderc’hel a ra ar c’hendivizoù war ur raktres hardizh hag a istimer ar bujed anezhañ e 7 milion a euroioù PTM (pep taos er-maez).\nUr raktres kensavet\nAdlañset e oa bet an teuliad e nevez-amzer 2014. En ur genlabourat gant ar varc’hadourien e oa bet gallet lakaat anezho da zont da gemer perzh er poellgor leviañ e miz Mezheven 2015. Gallet o deus holl reiñ o ali e-pad emzivizoù personelaet hag atalieroù-perzhiañ.\nE miz C’hwevrer 2016 e oa bet breutaet ar programm. Kinniget e vo d’ar c’huzul-kêr, moarvat, e miz Mezheven 2016. Goude se e vo roet lañs d’ar studiadennoù evit seveniñ anezhañ.


Piv eo c’hwec’hveidi Diwan ? Peseurt santimant a vagont ouzh ar brezhoneg ? Peseurt implij eus ar yezh ? Piv eo o zud ? Ha goût a reont brezhoneg ? Ha komz a reont brezhoneg gant o bugale ?...\nPennad : Efedoù an disparti hag an adframañ familh war treuzkas ar brezhoneg er gêr\n"Div glogorenn" : liseidi eus Diwan bet o filmañ liseidi eus al lise Ikastola\nEn linenn eo bet lakaet ar film « Div Glogorenn » sevenet gant liseidi ha liseadezed breizhat eus Diwan bet o kejañ gant liseidi ha liseadezed euskarat zo o studiañ en ul lise dre soubidigezh ivez (lise Bernat Etxepare e Baiona, eus ar rouedad Ikastola.


Manifestadegoù 2018-2019 en Irak - Wikipedia\nManifestadegoù 2018-2019 en Irak\nManifestadeg e Baghdad e 2016 dija. Ar memes traoù a oa goulennet, labour, sikourioù ha surentez.\nManifestadoù 2018-2019 en Irak a vez graet eus un hollad harzoù-labour ha manifestadegoù e bro Irak o c'houlenn ma vefe gwellaet live bevañ an dud hag a-enep breinadur ar gouarnamant. Kroget int e miz Gouhere 2018 e Baghdad ha kêrioù bras ar vro, dreist-holl e proviñsoù kreiz ha su ar vro.\nE-kerzh ar manifestadegoù e miz Here 2019, nerzhioù surentez Irak o devoa lazhet 100 d'an nebeutañ gant milieroù a dud gloazet don. Padet eo etre ar 15 a viz Gouhere 2018 hag ar 7 a viz Gwengolo 2018.\nE miz Here 2019 ez eo kroget gant manifestadegoù dre ar vro, moustret gant nerzhioù sureentez ar gouarnamant. Ouzhpenn 100 den a zo bet lazhet gant ar polis, archierien en o zouez, hag ur 6000 bennak a zo bet gloazet, kement-se etre ar 1añ hag ar 5 a viz Here 2019. Abaoe fin ar brezel diabarzh a-enep ar Stad Islamek e miz Gwengolo 2017 ez eo an darvoudoù gwadusañ er vro.\nAdtapet diwar « https://br.wikipedia.org/w/index.php?title=Manifestadegoù_2018-2019_en_Irak&oldid=1867843 »\nKemmoù diwezhañ degaset d'ar bajenn-mañ d'an 13 Meu 2020, da 14:18.


Accueil / À la Une / Ian Hamilton : istor ur gour-haroz a Skos\nLa Rédaction 18 octobre 2015\nEr mare-mañ e vez kaoz kalzik eus un eil referendom diwar-benn an dizalc’hiezh. An SNP dre vouezh Nicola Sturgeon a embanno sañset e-barzh o manifesto pegoulz e c’hallfe bezañ aozet, marteze e 2021. Dont a rafe kalz buanoc’h evit ar pezh a oa bet disklêriet bloaz ’zo pa oa bet kollet ar referendom. Hag evit ur bern tud e teuio da wir a-dra-sur an dizalc’hiezh, poent pe boent. E-pad ar c’houlzad kabaliñ e veze soutenet listenn ar Ya gant tud vrudet e-giz Sir Sean Connery hag a embann hiziv an deiz c’hoazh n’eo nemet un afer amzer. En o zouez e oa ivez unan ha n’eo ket ken anavezet ha se en tu all da Vor Breizh, ez eo Ian Hamilton an hini eo. Dihunet en doa e bobl o laerezh Maen an Tonkadur, pe Stone of Destiny e saozneg.\n1950. Pemp bloaz goude ar brezel e chom c’hoazh ar speredoù merket gantañ. An emsav broadelour e Bro-Skos n’eo ket yac’h. An identelezh skosat a zo en arvar, an dud o deus mezh da vezañ Skosiz. Er bloavezh-se e vez goulennet ur parlamant en-dro dre ur sinadeg diwar atiz ar Scottish Covenant, ur seurt lobi, hag a rastello daou vilion a sinadurioù. Met nac’het eo gant gouarnamant Londrez. Neuze ur stourmer yaouank, Ian Hamilton, a soñj dezhañ eo ret ober un dra all, un dra hag a verko spered an dud, un arouez evit dihuniñ ar bobl ha lakaat anezhe da vezañ lorc’h enne dre ma vezent Skosiz. Laerezh Maen an Tonkadur a raio.\nPartager la publication "Ian Hamilton : istor ur gour-haroz a Skos"\nbro-skos ian hamilton\t2015-10-18


“Ur sevenadur hag un identelezh bouzar a zo” — Mignoned ar brezhoneg\n“Ur sevenadur hag un identelezh bouzar a zo”\nMignoned ar brezhoneg / Keleier / GBB / “Ur sevenadur hag un identelezh bouzar a zo”\n“Pal hon strollad a zo bountañ ar re Vouzar da vezañ kiriek, da gemer perzh en emvodoù, da lakaat o gwir da gaout ur jubennour da dalvezout (...)” | #GBB2017\nD’an 20 a viz Mae e vo kinniget un daol-grenn e-pad Gouel broadel ar brezhoneg 2017 e Langoned diwar-benn ar sevenadur ha stourmoù ar re Vouzar. Respontet eo bet da c’houlennoù Ya! gant Laëtitia Morvan, mouezh aotreet Strollad ar re Vouzar e Penn-ar-Bed.\nYa!: Laëtitia, peseurt perzhioù boutin a welit etre stad ha stourm ar re Vouzar ha re ar Vretoned evit o yezh hag o sevenadur?\nLaëtitia Morvan: Kalzik a zo. Er memes mare int dihunet, e-kerzh ar bloavezhioù 1970. E 2018 e vo lidet 40 vloaz Festival filmoù Douarnenez [ngas*: Gouel ar filmoù] hag ar bloaz-mañ e vez graet kement all gant an International Visual Theatre (IVT) e Pariz. E-pad pell e chome kuzhet ar re Vouzar. Rediet e vezent da aozañ oberennoù, kenstrivadegoù hag eskemmoù e diabarzh framm o c’hevredigezhioù nemetken. Er memes mare zo bet displeget gant ar sokiologour Bernard Mottez o doa ar re Vouzar o yezh dezho, o sevenadur. Ne oa ken emskiant ar re Vouzar eus kement-se. Gant ur c’homedian bouzar hag ur jubennour amerikan eo bet krouet an IVT. Aozet o deus stalioù-labour ha bountet o deus ar re Vouzar da gemer perzh. Lavaret o deus dezho e c’hellent bezañ komedianed. D’ar mare-se eo o deus en em rentet kont e c’hellent ober c’hoariva. Skoet int bet p’o deus dizoloet e c’hellent kinnig pezhioù-c’hoari da dud a glev. Deuet int emskiant “e oant gouest”!\nEus un tu all eo deuet a-benn ar Vretoned da gas sevenadur ar vro war-raok. War tachenn Frañs ez a goustadikoc’h an traoù evit sevenadur ar re Vouzar. Nebeut-tre a glasoù divyezhek a zo evit ar vugale bouzar: 5% eus an deskadurezh hepken. Abaoe 10 vloaz ez eus araokadennoù evit ar re Vouzar, a-drugarez d’an teknologiezhioù nevez. Tu a zo eskemm dre ur webkam, skignañ keleier ha fent… Gwelloc’h eo met ur bern traoù a chom d’ober c’hoazh. Ur bern tud Vouzar n’int ket sklaer gant o identelezh c’hoazh. Re anezho ne c’hellont ket heuliañ stummadurioù evit bezañ gouest da zizoleiñ traoù ha da vezañ en o bleud. Abalamour da zeskadurezh ar gleverien ez eus eus ar c’hudennoù-se ivez. Buan ez a an araokadennoù war tachenn ar vezegiezh ha laosket e vez ar gerent da grediñ ez aio gwelloc’h gant o bugale ma vez lakaet binviji dezho. Abalamour da-se ez eus nebeutoc’h a zarempredoù karantez etre ar gerent hag o bugale, ha neuze un diouer a zeskadurezh.\nYa!: Petra a vez goulennet gant Strollad ar re Vouzar e Penn-ar-Bed?\nL.M: Lidet eo bet 10 vloaz ar strollad e 2016. Ral a-walc’h eo an dra-se e Breizh. En em aozet o deus ar re Vouzar ha tud a glev evit bezañ kiriek eus outo o-unan ha kas raktresoù hag oberennoù da benn. Labourat a reomp asambles gant kleverien. Gwechall e laoske ar re Vouzar ar gleverien d’ober evito.\nBremañ eo cheñchet an traoù. Pal hon strollad a zo bountañ ar re Vouzar da vezañ kiriek, da gemer perzh en emvodoù, da lakaat o gwir da gaout ur jubennour da dalvezout. Ne oa ket jubennourien a-raok. Rediet e oamp da leuskel kleverien d’ober an traoù evidomp. Goulennet ez eus bet ur servij jubenniñ ganeomp digant ar c’huzul departamant hag e 2011 eo bet krouet. Aesaat a ra kalz buhez pemdeziek ar re Vouzar. Bremañ e sant ar re Vouzar e c’hellont ober traoù int o-unan.\nYa!: En ur gevredigezh talvoudekaus e vez goulennet alies digant ar vrezhonegerien da betra e servij o yezh. Petra a respontit ma vez goulennet ar pezh a c’hell sevenadur ha yezh ar re Vouzar degas d’ar gleverien?\nL.M: Gwir eo e oa disheñvel gwechall: aon o doa ar re Vouzar rak sell ar gleverien. Aon e vefe graet goap eus outo hag e vefent sellet e-giz marmouzien abalamour d’ar jestroù a reont gant o c’horf. E 1993 eo bet resevet ar priz Molière gant ar gomedianez Emmanuelle Laborit. Adalek ar mare-se o deus kroget ar re Vouzar d’en em lakaat war wel e kevredigezh ar gleverien. Emskiant eo deuet an dud da vezañ war ar pezh eo yezh ar sinoù, ur yezh vev. Tamm-ha-tamm eo kroget ar gleverien da lavaret d’ar re Vouzar e oa ur yezh vrav hag e oa un dra digredus kehentiñ gant an daouarn. Muioc’h-mui a gomzoù pozitivel a zo bet.\nMet bec’h a zo atav etre ar re a zifenn ar yezh, ar monedusted e yezh ar sinoù, a ro tro da gompren hag a zegas ur binvidigezh eus un tu, hag ar vezegiezh eus un tu all, lec’h ma ‘z eo splann araokadennoù ar binviji, met e lec’h ma vez klasket diguzhañ abred ar re Vouzar. Endemek eo an diemglev-se ha n’eo ket emskiant bed ar vezegiezh ez eus ur sevenadur hag un identelezh Vouzar.\nTroet diwar ar galleg, embannet gant Divi Kerneis er gazetenn Ya!\nUr pennad all da lenn: “Tud Vouzar e kounnar”\n*notenn gant ar skridaozerezh


Yezh daspegel - Wikipedia\nGant ar yezhoù daspegel (saozneg : agglutinative languages) e vez savet gerioù dre sammañ morfemoù an eil war-lerc'h eben.\nGant ar yezhoniour prusian Wilhelm von Humboldt (1767-1835) e voe goveliet an termen agglutinierenden Sprachen (diwar al latin agglutinare) evit dont a-benn da renkañ holl yezhoù ar bed hervez o morfologiezh.\nRenket e-touez ar yezhoù sintezel e vez ar yezhoù daspegel. Enne, pep morfem stag zo ur c'henger hag en devez ur ster resis nemetañ (evel gourel, amzer dremenet, liester, hag all). Seurt yezhoù ne implijont ket kemmoù diabarzh evit sevel gerioù nevez, evel korn → kerniel met kengerioù stag nemetken. Dreist-holl, pep morfem a c'hell bezañ disrannet diouzh ar re all ha morfem ebet ne verk meur a perzh. Da skouer, e turkeg :\ngöz ("lagad") > gözlük ("lunedoù") → gözlükçü ("un den a werzh lunedoù") → gözlükçülük ("gwerzhañ lunedoù") → gözlükçülükte ("gwerzherezh lunedoù")\nSetu un nebeud yezhoù daspegel : ar yezhoù ouralek, ar yezhoù altaek, ar japaneg, ar c'horeaneg, ar yezhoù dravidek, an inuktitut, ar swahilieg, ar malayeg hag un nebeud yezhoù mesoamerikanek evel an nahuatl, an huastekeg hag an totonakeg.\nGwechall e veze komzet yezhoù a seurt-se ivez dre ar Reter-Nesañ hag en Iran, evel ar sumerieg, an elamiteg, an hurrieg, an urartieg, an hatieg, ar gutieg, al lullubieg hag ar c'hasiteg.\nYezhoù gante an hevelep doare morfologiezh n'int ket dre ret en un hevelep familh yezh, da skouer : yezhoù par eo ar finneg hag ar hungareg diouzh un tu met n'o deus netra da welet gant ar japaneg diouzh an tu all daoust dezhe bezañ holl yezhoù daspegel.\nMeur a vorfem en devez pep ger dre vras er yezhoù dapsegel, ha peurliesañ e vezont yezhoù reizh-tre. E turkeg, da skouer, n'eus nemet ur verb amreizh.\n↑ Gwelout Renkadur hervez ar vorfologiezh.\n↑ Keñveriañ gant yezhoù enteuzel.\nAdtapet diwar « https://br.wikipedia.org/w/index.php?title=Yezh_daspegel&oldid=1976259 »


Ar 4 c'houlz-amzer - Centre Foret Bocage\n> Evit ar skolioù\t> Ar 4 c’houlz-amzer\tAr 4 c’houlz-amzer\nKinnig a reomp abadennoù-buheziñ evit ar skolioù adalek ar skol-vamm. Azasaat a reomp hervez oad ha niver ar vugale hag hervez ar c’houlzioù-amzer.\nEn em gavout a ra ur buhezour gant ar mestr-skol pe ar c’helenner a-benn sevel rol an devezh (dre bellgomz pe er greizenn).\nEvel-se e vez bodet ar muiañ a ditouroù diwar-benn ar strollad bugale, palioù ar bloavezh-skol ha raktres ar buhezour.\nGellout a rit degas ho pik-nik evit debriñ da greisteiz pe goulenn e vefe prientet ur pred tomm er greizenn.\nN’emañ ket ar greizenn e-kreiz ar c’hoadoù met da 10 munut eus outo. Dav eo d’ar c’harr-boutin chom a-hed an devezh ma ’p eus c’hoant dont da zebriñ er greizenn (pik-nik pe pred). Pa vez fall an amzer e tle chom ivez evit gellout adkas ar vugale d’ar greizenn ma vefe re a c’hlav.\nMerc’her 17 a viz Mezheven 2015 Evit ar skolajidi\nKoad ar Markiz :\nDizoloiñ ar c’hoad : deskiñ anavezout ar gwez dre o delioù, o frouezh, o ruskenn, o stumm. Ar gwez sapr pe ar gwez deliaouek, a dalc’h o delioù e-pad ar goañv pe ne reont ket. C’hoarioù 5 skiant a-benn c’hweshañ plant, touchal ruskenn ar gwez, divinout (...)\nMeurzh 30 a viz Genver 2007 Palioù pedagogel an devezhioù dizoloiñ\nDont da zizoloiñ an natur a-dreuz ar c’houlzioù-amzer a gaso d’ar bugel diazoù e bevoniezh hag e ekologiezh, doujañs ouzh an endro, eko-keodedouriezh.\nGouzout sellet tro-war-dro, goulennata, klask kompren, arnodiñ a-bep-seurt traoù. Implij doareoù ha dafar simpl da sellet pizh ouzh an natur.\nMeurzh 30 a viz Genver 2007 Evit bugale skol-vamm\nE Koad ar markiz : dizoloiñ ar c’hoad dre c’hoarioù 5 skiant a-hed hentig Job, an troc’her-koad\nGwez boutinañ hon koadoù : o stumm, o livioù, forme des feuilles, les couleurs, les fruits (châtaignes, glands, samares…).\nPetra a c’hoarvezh gant delioù ar gwez d’an diskar-amzer ? (...)\nMeurzh 30 a viz Genver 2007 Evit ar vugale CP ha CE1\nE Koad ar markiz : dizoloiñ ar c’hoad dre c’hoarioù 5 skiant a-hed hentig Job, an troc’her-koad Gwez boutinañ hon koadoù : o stumm, o livioù, forme des feuilles, les couleurs, les fruits (châtaignes, glands, samares…). Petra a c’hoarvezh gant delioù ar gwez d’an diskar-amzer ? Ar (...)\nMeurzh 30 a viz Genver 2007 Evit bugale CE2, CM1, CM2\nE-pad an DISKAR-AMZER E Koad ar Markiz : Dizoloiñ ar c’hoad : deskiñ anavezout ar gwez dre o delioù, o frouezh, o ruskenn, o stumm. Ar gwez sapr pe ar gwez deliaouek, a dalc’h o delioù e-pad ar goañv pe ne reont ket. C’hoarioù 5 skiant a-benn c’hweshañ plant, touchal ruskenn ar gwez, divinout (...)\nPrévisions du 28 a viz Du\nPrévisions du 29 a viz Du\nPrévisions du 30 a viz Du\nPrévisions du 1añ a viz Kerzu\nPrévisions du eil a viz Kerzu\nPrévisions du 3 a viz Kerzu\nPrévisions du 4 a viz Kerzu


Evit sterioù an anv Socrates gwelet Socrates (disheñvelout)\nUr prederour gresian eo Sokrates (diwar an henc'hresianeg: Σωκράτης) (tro-dro 470–399 kent JK). Krouet eo bet gantañ diazez ar brederouriezh kornôgat, hag eñ da vezañ degemeret evel an oberer meur war an danvez. Lakaet e oa ul lodenn eus e vennozhioù hag eus e vuhez dre skrid gant Platon.\nProsez Sokrates[kemmañ | kemmañ ar vammenn]\nUn nebeud brientinien a zisklêrias gwelet ennañ ur spered hag a vreine talvoudegezhioù buhezegezh hengounel Ateniz. Hervezo e oa un dañjer evit ar geoded hag an urzh sokial. E 399 kent J.-K., Sokrates a oa tamallet gant Anitos, un ezel a-bouez eus ar strollad demokratour, ha gant daou eus e vignoned, eus an daou dorfed da-heul:\nNac'h anavezout doueed ar geoded ha degas doueed nevez;\nBreinañ ar yaouankiz.\nDiv lodenn a oa bet en e brosez. Da gentañ e oa bodet 501 barner an Helie evit barn anezhañ. Sokrates a nac'has lenn ur brezegenn difenn a oa bet skrivet dezhañ gant Lisias. Lavaret en dije da Lisias a-zivout an dra-se: "Heñvel eo ouzh ur rummad botoù kaer n'eo ket diouzhin". Sokrates a gavas gwell neuze kontañ e vuhez d'ar varnerien. Abalamour d'e emzalc'h skañv e oa kondaonet gant 281 mouezh a-enep dezhañ.\nEn eil lodenn ar prosez e oa ret choaz ar c'hastiz a ve roet da Sokrates : Da choaz e oa etre ar marv (ar pezh a c'houlenne an damallerien), pe un dell-gastiz pounner. Evit broudañ an div gostezenn da gaout muioc'h a habaskter ne choaze ket ar varnerien ar c'hastiz o-unan met mouezhiañ a raent evit an hini, kinniget gant unan eus an div gostezenn, a seblante dezhe bezañ an hini poellekañ. Gallout a rae eta Sokrates kinnig ur c'hastiz a c'hallfe bezañ degemeret gant ar varnerien. Disklêriañ a reas neuze e oa a-du evit paeañ un dell-gastiz 25 drakm, da lâret eo hogos netra. Sokrates a rae an dra-se e-ser godisal en e brosez dezhañ e-unan! Krediñ a reas zoken goulenn muioc'h evit an dell-gastiz dister-se: gant ar pezh en doa graet evit ar geoded, emezañ, e telleze bezañ herberc'hiet ha maget er Pritaneia betek fin e vuhez (s.o. Platon, Meulidigezh Sokrates, 36d-37b), ar pezh a oa ur merk a enor bras roet d'ar geodediz o doa rentet servijoù bras d'ar geoded. An emzalc'h-se a lakaas droug da vont er varnerien, ha Sokrates a voe kondaonet d'ar marv gant 80 mouezh ouzhpenn.\nMarv Sokrates gant Jacques-Louis David.\nKondaonet e oa da evañ ur c'hontamm marvus, ar c'hegid. Tro a voe roet dezhañ gant e vignoned da dec'hout pa oa toullbac'het. Nac'hañ a reas avat abalamour ma oa pouezusoc'h doujañ da lezennoù ar geoded hervezañ evit mirout e vuhez (s.o. Platon, Kriton).\n↑ Platon, Meulidigezh Sokrates, 24b c ; Eutifron, 2d 3b ; Ksenofon, Memorabilia, I, 1.\nAdtapet diwar « https://br.wikipedia.org/w/index.php?title=Sokrates&oldid=1901190 »\nPrederourien ar Vvet kantved kt JK\nKemmoù diwezhañ degaset d'ar bajenn-mañ d'an 24 Ebr 2021, da 16:31.